Orang kanan Anwar bidas MUDA khianat persefahaman, letak calon di DUN Larkin

Parti Ikatan Demokratik Malaysia (MUDA) dibidas orang kanan Datuk Seri Anwar Ibrahim kerana mengkhianati persefahaman apabila bertindak meletak calon mereka di kerusi Dewan Undangan Negeri (DUN) Larkin dan mengakibatkan pertembungan dengan calon PKR pada Pilihan Raya Negeri (PRN) Johor nanti.

Bekas Pengerusi PKR Perak, Farhash Wafa Salvador Rizal Mubarak tidak berpuas hati dengan parti dipimpin Syed Saddiq Syed Abdul Rahman selepas mengumumkan calon mereka bertanding di kerusi DUN Larkin dan membidasnya berlagak seperti “abang besar” walhal jentera pun mereka tiada.

“Tindakan MUDA yang memutuskan untuk meletakkan calon di kerusi Larkin pada PRN Johor kali ini sudah menjejaskan kerjasama dan usaha terhadap muafakat penyatuan parti pembangkang,” katanya dalam kenyataan hari ini.

Terdahulu, media melaporkan MUDA dan PKR akan bertembung di DUN Larkin, selepas parti baharu itu mengumumkan Rasid Abu Bakar sebagai calonnya di kerusi tersebut.

Pada 14 Feb lalu, PKR mengumumkan akan bertanding di Larkin, dengan menamakan Dr Zamil Najwah Arbain sebagai calonnya.

Setakat ini, MUDA mengesahkan akan bertanding tujuh kerusi, dengan enam daripadanya diserahkan DAP dan Amanah menerusi perjanjian bersama antara pemimpin ketiga-tiga parti itu.

Sebelum ini, Farhash menggesa PKR bertanding di kerusi yang disasarkan MUDA dalam PRN Johor, jika ia terus “angkuh” serta “sombong”.

Minggu lalu, PKR Johor dilaporkan menganggap rundingan kerusi dengan MUDA bagi PRN Johor sudah selesai dan meminta parti baharu itu “move on” serta tidak membuat ugutan atau ancaman berkaitan rundingan agihan kerusi.

Terdahulu, PKR menawarkan tiga kerusi kepada MUDA dalam PRN Johor, tetapi ADUN Kota Anggerik, Najwan Halimi daripada PKR berkata, parti baharu itu hanya mahu bertanding di “kerusi selamat” yang mudah menang.

“Kami dah tawar tiga kerusi, tapi kalian angkuh. Kalian nak semua kerusi selamat macamlah kalian ada jentera di bawah,” kata Najwan.

Syed Saddiq pula berkata, rundingan dengan PKR tamat tanpa mencapai sebarang persefahaman.


1MDB peroleh lanjutan masa serah writ saman AS$8 bilion kepada 15 defendan

Mahkamah Tinggi Kuala Lumpur melanjutkan tempoh penyerahan writ saman AS$8 bilion oleh 1Malaysia Development Bhd (1MDB) dan empat anak syarikatnya kepada 15 defendan, termasuk bekas Perdana Menteri, Datuk Seri Najib Razak.

Keputusan itu dibuat Pesuruhjaya Kehakiman Atan Mustaffa Yussof Ahmad ketika pengurusan kes hari ini.

Peguam Siva Kumar Kanagasabai dari Tetuan Skrine & Co yang mewakili 1MDB selaku plaintif memberitahu mahkamah telah memberikan lanjutan masa untuk penyerahan tuntutan saman itu.

“”Ia (writ saman) tidak diserahkan lebih awal kerana pelaksanaan sekatan penuh Perintah Kawalan Pergerakan (PKP 3.0), dan tempoh masa dilanjutkan susulan arahan Ketua Hakim. Pengurusan kes telah ditetapkan pada 16 Ogos 2021,” katanya memetik laporan theedgemarkets, hari ini.

Pada 7 Mei lalu, 1MDB dan subsidarinya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, atau lebih dikenali sebagai 1MDB Global Investments Limited, memfailkan saman terhadap Najib dan bekas Pengarah 1MDB, antaranya Tan Sri Che Lodin Wok Kamaruddin, Tan Sri Ismee Ismail, Tan Sri Ong Gim Huat dan Ashvin Jethanand Valiram.

Turut dinamakan sebagai defendan, bekas Ketua Pegawai Eksekutif 1MDB, Datuk Shahrol Azral Ibrahim Halmi, Mohd Hazem Abdul Rahman, Azmi Tahir, Radhi Mohamad serta bekas pegawai 1MDB, Terence Geh Choh Heng, Jasmine Loo Ai Swan, Casey Tang Keng Chee, Vincent Beng Huat Koh, Kelvin Tan Kay Jin dan Nik Faisal Ariff Kamil.

Pada 10 Mei lalu, Kementerian Kewangan mengesahkan bahawa 1MDB dan SRC memfailkan sejumlah 22 saman sivil bagi mendapatkan semula aset bernilai lebih RM96.6 bilion termasuk kira-kira RM300 juta daripada pelbagai pihak tempatan.

28 Julai tahun lalu, Mahkamah Tinggi Kuala Lumpur mendapati Najib bersalah atas semua tujuh tuduhan berhubung dana RM42 juta membabitkan SRC International Sdn Bhd dan dijatuhi hukuman penjara 12 tahun serta denda RM210 juta.

Hakim Mahkamah Tinggi, Mohd Nazlan Mohd Ghazali memerintahkan Najib dipenjarakan 10 tahun masing-masing bagi tiga tuduhan pecah amanah wang RM42 juta milik SRC International Sdn Bhd.

Hakim turut memerintahkan Najib dipenjara 12 tahun penjara dan denda RM210 juta (jika gagal bayar, lima tahun penjara) bagi tuduhan menyalahgunakan kedudukan.

Bagi tuduhan pengubahan wang haram pula, hakim memerintahkan Najib dipenjara 10 tahun bagi setiap tuduhan.

Walaupun hukuman penjara itu berjumlah 72 tahun, namun hakim bagaimanapun memerintahkan semua hukuman penjara berjalan serentak. Ini bermakna Najib hanya perlu menjalani hukuman penjara 12 tahun.


Pencalonan Mas Ermieyati mampu mengangkat kepimpinan wanita dalam politik

Teka-teki calon Ketua Menteri daripada Perikatan Nasional (PN) akhirnya terjawab apabila Naib Srikandi Parti Pribumi Bersatu Malaysia (Bersatu), Datuk Mas Ermieyati Samsudin diputuskan sebagai calon muktamad bagi jawatan berkenaan.

Timbalan Menteri di Jabatan Perdana Menteri (Parlimen dan Undang-Undang) itu berkeupayaan mencipta sejarah untuk dilantik sebagai Ketua Menteri wanita pertama di negara ini sekiranya PN mampu memenangi Pilihan Raya Negeri (PRN) Melaka pada 20 November ini.

Hakikatnya, gerakan politik wanita Malaysia telah bermula seawal tahun 1940-an lagi melalui pergerakan Kaum Ibu. Wanita Malaysia berjuang dengan meniup semangat nasionalisme dalam kalangan kaum ibu untuk bersama-sama menentang arus kolonialisme penjajah.

Selain itu, pergerakan feminisme di Malaysia juga berjuang menuntut kesamarataan antara lelaki dengan wanita dalam partisipasi politik dan sebagai pembuat keputusan di sektor awam dan swasta.

Maka, lahirlah beberapa kumpulan pergerakan wanita dalam bidang politik seperti Angkatan Wanita Sedar (AWAS) yang diasaskan oleh tokoh wanita bersemangat antipenjajah seperti Tan Sri Aishah Ghani, Datin Sakinah Junid dan Shamsiah Fakeh.

Selain politik, wanita juga menubuhkan pergerakan sukarelawan di bawah Pertubuhan Bukan Kerajaan (NGO) seperti Young Women Association (1907), Women Teachers Union (1929) dan Women Institute (1952).

Kesinambungan perjuangan wanita pascamerdeka giat ditunjangi Majlis Kebangsaan Wanita Malaysia (NCWO) yang begitu berperanan dalam memartabatkan kaum wanita di samping memperjuangkan hak mereka.

Sejak diasaskan pada tahun 1963 oleh Tan Sri Kamsiah Ibrahim, NCWO diterajui oleh tokoh wanita hebat seperti Tun Fatimah Hashim, Datuk F.R. Bhupalan, Puan Sri Janaki Athi Nahappan dan Puan Sri Fatimah Hamid Don.

Hingga kini, terdapat sebanyak 125 NGO bernaung di bawah NCWO yang memperjuangkan pelbagai isu mengenai wanita terutamanya dalam konteks sosial, politik, ekonomi, budaya dan intelektual.

Setelah negara mencapai kemerdekaan, wanita semakin berani berpolitik dan melibatkan diri dalam proses pilihan raya. Perjuangan pergerakan kebangsaan seperti AWAS yang dipelopori oleh Tan Sri Aishah Ghani dan Kaum Ibu oleh Datin Putih Mariah Ibrahim merintis jalan kepada wanita untuk melebarkan sayapnya dalam bidang politik pada hari ini.

Tan Sri Fatimah Hashim ialah wanita pertama yang dilantik memegang portfolio dalam Kabinet Malaysia. Beliau dilantik sebagai Menteri Kebajikan Am Malaysia dari 20 Mei 1969 hingga akhir Februari 1973. Semangat juangnya terpamer jelas apabila beliau bersama-sama penduduk tempatan berarak menentang Malayan Union sambil mendukung anak kecil dan mengheret tangan anak yang besar.

Manakala Aishah ialah wanita pertama yang dilantik sebagai senator dan yang kedua memegang jawatan menteri apabila dilantik sebagai Menteri Kebajikan Am pada tahun 1972.

Pada masa ini, ruang politik di serata dunia adalah lebih kondusif kepada lelaki. Stigma masyarakat yang lebih mendukung kepimpinan lelaki menyebabkan penyertaan wanita dalam politik masih rendah berbanding lelaki.

Menurut rekod oleh Inter-Parliamentary Union (IPU), hanya 51 daripada 192 buah negara mencapai sasaran 30 peratus penyertaan wanita dalam politik dunia. Malaysia berada pada kedudukan ke-146 dengan kadar 14.9 peratus.

Kadar penglibatan wanita yang rendah di peringkat kepimpinan tertinggi negara akan menyebabkan keputusan yang dibuat mengenai isu-isu berkaitan dengan wanita terutamanya, kurang menepati kehendak dan kemahuan audiens sasaran.

Mungkinkah pada suatu hari nanti, rakyat bersuara dan memilih wanita untuk menduduki tampuk tertinggi kepimpinan negara? Di Britain umpamanya, pelantikan Margaret Thatcher sebagai Perdana Menteri pada tahun 1979 meninggalkan kesan mendalam kepada negara itu.

Margaret Thatcher telah diberi gelaran “Iron Lady” oleh seorang wartawan Soviet atas kehebatan beliau menangani konflik Perang Dingin dan Perang Falklands. Kejayaan beliau membangunkan ekonomi Britain yang mengalami kemerosotan pada masa itu membuatkan beliau dipilih untuk terus menerajui Britain pada penggal kedua.


KDNK, FDI tertinggi petanda pemulihan ekonomi tahun ini

Momentum pertumbuhan keluaran dalam negara kasar (KDNK) dan pelaburan langsung asing (FDI) yang semakin meningkat yang dicatatkan pada 2021, menjuruskan ke arah tahun pemulihan ekonomi bagi Malaysia tahun ini.

Menteri Kewangan Tengku Datuk Seri Zafrul Abdul Aziz berkata kerajaan agak optimis bahawa situasi terburuk telah berakhir untuk Malaysia selepas ia mencatatkan pertumbuhan sebanyak 3.1 peratus untuk KDNK dan FDI bernilai RM50 bilion bagi tahun 2021 berbanding -5.6 peratus (KDNK) dan RM14.6 bilion FDI pada 2020.

“Pertumbuhan KDNK yang dicapai tahun lepas adalah selaras dengan jangkaan kita iaitu antara 3.0 peratus dan 4.0 peratus, dan ini jelas menunjukkan pemulihan dalam momentum ekonomi,” katanya kepada pemberita selepas melawat Pusat Transformasi Bandar (UTC) Pulau Pinang hari ini.

Memetik Bernama Tengku Zafrul berkata FDI bernilai RM50 bilion yang dicapai pada 2021, lebih tinggi daripada tahun-tahun sebelumnya, juga memberi isyarat bahawa pelabur asing masih yakin dengan prospek ekonomi Malaysia.

Pada 2020, FDI Malaysia mencatat aliran masuk bersih RM14.6 bilion, susut 54.8 peratus berbanding RM32.4 bilion pada 2019.

“Momentum ini dijangka berterusan, justeru kerajaan masih terus menjangkakan KDNK untuk berkembang pada kadar 5.5 hingga 6.5 peratus pada tahun ini. Jika ada unjuran baharu, ia akan diumumkan pada bulan Mac.

“Satu-satunya kelemahan ialah gelombang Omicron Covid-19 tetapi ia tidak begitu membahayakan seperti varian Delta,” katanya.

Sementara itu, Tengku Zafrul berkata kerajaan juga sedang mempertimbang untuk membentangkan peruntukan tambahan tahun ini apabila parlimen bersidang kembali.

“Kita masih tidak tahu saiz peruntukan itu lagi tetapi fokusnya adalah untuk memastikan ekonomi kita pulih dan dapat membantu golongan rentan seperti mangsa banjir dan peniaga.

“Perdana menteri sendiri telah mengumumkan bantuan tambahan kepada mereka yang terjejas akibat banjir baru-baru ini serta untuk petani dan usahawan mikro dan kecil dan sederhana,” katanya.

Sementara itu dalam satu kenyataan, Tengku Zafrul berkata pemulihan ekonomi turut dipacu oleh Bajet 2022 yang mengembang, normalisasi dalam aktiviti ekonomi dan sosial berikutan kadar vaksinasi yang tinggi, penyambungan semula projek dengan kesan pengganda yang tinggi serta permintaan luar yang kukuh terutamanya daripada rakan dagang utama.

Beliau menambah pengekalan kelonggaran sekatan pergerakan serta aktiviti ekonomi dan sosial yang lebih rancak seiring dengan permintaan domestik dan luar yang kukuh, dijangka menyokong pertumbuhan ekonomi yang lebih baik.

Selain itu, katanya sentimen positif perniagaan dan pengguna yang berterusan diperkukuh melalui kadar vaksinasi yang tinggi iaitu hampir 80 peratus daripada keseluruhan populasi telah mendapat vaksinasi penuh.

“Kerajaan akan memantau rapi sebarang tekanan inflasi terutamanya ke atas barangan makanan, dan memastikan langkah yang sewajarnya dilaksanakan bagi mengurangkan kebimbangan rakyat terhadap kelangsungan hidup mereka,” katanya.


Kerajaan gagal ringankan beban rakyat, pengundi sudah sedar: Muhyiddin

Rakyat sudah sedar apabila melihat kegagalan kerajaan campuran dalam mentadbir negara kebelakangan ini, kata Tan Sri Muhyiddin Yassin.

Pengerusi Perikatan Nasional (PN) itu menjangkakan pengundi akan memberi mesej yang jelas kepada kerajaan yang gagal menangani isu membebani mereka pada Pilihan Raya Negeri (PRN) nanti.

“Petanda-petanda awal agak baik kerana sokongan kepada Perikatan Nasional selepas PRU (Pilihan Raya Umum) yang lepas bukan saja kekal tapi meningkat dan bertambah.

“Dengan apa yang mereka hadapi, rasa tak puas hati, kerajaan tak buat apa-apa, macam-macam lagi.Terutama di kalangan pemimpin-pemimpin Melayu, malahan ada kesedaran juga di kalangan pengundi bukan Melayu.

“Ya, kerana mereka juga terkesan kerana pemulihan ekonomi nampaknya tak dilihat nyata dilakukan oleh kerajaan, bantuan-bantuan untuk meringankan beban, masalah inflasi, kos sara hidup pun dilihat tidak diuruskan oleh pihak aa pentadbiran kerajaan yang ada.

“Jadi ini fakta-fakta. Yang saya kira memberikan kesedaran kepada pengundi untuk memberi satu keputusan yang agak memihak pada kita,” katanya selepas Majlis Penyerahan 52 Lembu Korban Sempena Program Korban Perdana Parlimen Pagoh 2023 di Bukit Pasir pagi tadi.

Dalam pada itu, Muhyiddin yang juga Presiden Bersatu berkata tiada istilah ‘abang besar’ dalam hubungan PN, meskipun PAS mendapat jumlah kerusi lebih banyak daripada keseluruhan 245 kerusi Dewan Undangan Negeri (DUN) yang ditandingi gabungan itu pada PRN di enam buah negeri akan datang.

Jelasnya, walaupun PAS bertanding lebih banyak iaitu 126 kerusi, faktanya ialah parti itu sudah lama wujud berbanding Bersatu serta mempunyai ramai penyandang kerusi di beberapa negeri.

Katanya, pembahagian kerusi itu mengambil kira kerusi penyandang yang mana PAS sudah berada di negeri tertentu sebelum ini, terutama pada Pilihan Raya Umum Ke-14 (PRU-14).

“Kita tidak panggil abang besar, abang kecil. Saya Pengerusi Bersatu dan PN sambil disokong PAS, tak kisah siapa yang memimpin, asalkan kita mempunyai azam dan perjuangan yg sama.

“Fakta bahawa PAS mempunyai kerusi lebih banyak, itu nyatalah kerana sebelum kami (Bersatu) wujud pun, PAS sudah lama wujud, PAS sudah menguasai kerajaan di Kelantan, Terengganu dan Kedah.

“Mereka juga ada kerusi di negeri lain tetapi kita rasa pembahagian adil, PAS lebih di tiga negeri, tapi di Selatan iaitu Selangor, Negeri Sembilan, Bersatu lebih, begitu juga Pulau Pinang,” katanya lagi.


PICKids tamat hari ini, 33 peratus kanak-kanak lengkap vaksinasi

Program Imunisasi Covid-19 Kebangsaan Kanak-Kanak (PICKids) yang dilancarkan pada 3 Februari lalu bagi kanak-kanak berusia lima hingga 11 tahun, tamat hari ini dengan 33 peratus daripada mereka lengkap menerima dua dos.

Timbalan Menteri Kesihatan Datuk Dr Noor Azmi Ghazali berkata mulai esok hingga 31 Januari 2023, vaksin Covid-19 bagi kanak-kanak berusia lima tahun pada atau selepas 31 Mei 2022 hanya ditawarkan melalui klinik kesihatan dan klinik swasta yang masih beroperasi sebagai pusat pemberian vaksin (PPV).

“Ibu bapa yang berhasrat untuk memberi vaksinasi kepada anak yang mencapai lima tahun dinasihatkan mendaftar dan membuat tempahan janji temu melalui aplikasi MySejahtera atau janji temu secara terus di klinik kesihatan,” katanya dalam satu kenyataan hari ini.

Sebelum ini, beliau berkata tidak berhasrat untuk melanjutkan PICKids kerana telah memberi masa yang cukup kepada ibu bapa untuk membawa anak mereka mendapatkan vaksinasi secara percuma.

Katanya, selepas ini, sekiranya ibu bapa mahu mendapatkan suntikan vaksin Covid-19 bagi anak mereka, mereka perlu ke klinik swasta dengan bayaran tertentu.

Sejak PICKids dilancarkan sehingga semalam, sejumlah 2,892,299 dos vaksin telah diberikan kepada kanak-kanak.

Daripada jumlah itu, 1,171,888 telah lengkap menerima dua dos, manakala 1,720,411 atau 48.4 peratus lagi menerima dos pertama.

“Dianggarkan 548,523 kanak-kanak akan melengkapkan dos kedua mereka selewat-lewatnya 30 Ogos ini,” kata Dr Noor Azmi.

Sementara itu, 62,107,851 dos vaksin diberikan kepada individu dewasa berusia 18 tahun dan ke atas sejak PICK bermula 24 Februari tahun lalu hingga semalam.

Daripada jumlah itu 16,096,363 atau 68.4 peratus menerima dos penggalak; 22,974,497 atau 97.6 (dua dos); dan 23,251,151 atau 98.8 peratus (dos pertama).

Bagi remaja berusia 12 tahun hingga 17 tahun pula, 2,913,596 atau 93.6 peratus menerima dua dos, manakala 3,010,184 atau 96.7 peratus menerima dos pertama.


Tahun lepas banjir besar, tahun ini dijangka tiada banjir besar: Mat Maslan

Datuk Seri Ahmad Maslan menjelaskan langkah UMNO mendesak Pilihan Raya Umum Ke-15 (PRU-15) pada tahun ini juga kerana meramalkan tahun ini tiada banjir besar akan berlaku walaupun menerima kecaman rakyat keseluruhannya.

Setiausaha Agung UMNO itu berkata kebiasaannya bencana banjir besar yang berlaku di Malaysia tidak akan berulang setiap tahun, ia memandangkan pada tahun lepas banjir sudah dilanda banjir besar maka dijangka tahun ini tidak ada banjir besar akan berlaku.

“Kalau dilihat sejarah, banjir besar ia tak berulang berterusan, kalau tahun lepas dah ada banjir besar biasanya tahun ini tidak ada berlaku banjir besar.

“Begitu juga tahun depan mungkin berlaku banjir besar… 2014 banjir besar, 2015 seingat saya tak ada banjir besar, jadi ini bukan kita tak buat kajian, kita ada buat kajian,” katanya dipetik wawancara dengan Utusan Malaysia semalam yang disiar dalam Facebook.

Berhubung hujan yang kerap turun kebelakangan ini, Ahmad yang juga Ahli Parlimen Pontian itu berkata ia sesuatu yang biasa di Malaysia kerana beriklim khatulistiwa yang sentiasa menerima taburan hujan yang lebih banyak berbanding negara-negara lain.

“Semalam mungkin hujan, hari ini tidak. Ini Malaysia negara khatulistiwa,” katanya lagi.

Ahmad juga mempertahankan keputusan UMNO meminta supaya PRU-15 diadakan lebih awal adalah bertujuan bagi mengelakkan ia diadakan semasa keadaan banjir.

Kalau kita melihat apa yang berlaku pada banjir ini, dia berlaku banyak pada bulan 12 (Disember).

“Di Johor banjir pada tahun ini, satu haribulan satu (Januari). Di Kelantan dan Terengganu, banjirnya lepas Krismas, lepas 25 haribulan… lepas itu ada tempat-tempat yang banjir bulan dua belas (Disember), bulan 11 itu mungkin banjir, mungkin tidak.

“Lagi awal dibuat lagilah kita boleh mengelakkan banjir berlaku itu,” jelasnya.

PRU-15 akan diadakan pada 19 November depan, ia selepas Perdana Menteri Datuk Seri Ismail Sabri Yaakob membubarkan Parlimen pada 10 Oktober lalu.

Langkah Ismail Sabri tersebut disifatkan tidak mengendahkan rayuan rakyat supaya tidak mengadakan pilihan raya sehingga tahun depan, ketika negara bersiap sedia menghadapi banjir tahunan.


Tak dicalon, Shahidan tutup semua bilik gerakan pilihan raya BN Arau

Menteri Wilayah Persekutuan Datuk Seri Shahidan Kassim yang sebelum ini dilapor digugurkan daripada mempertahankan kerusinya di Parlimen Arau, menutup semua bilik gerakan jentera pilihan raya Barisan Nasional (BN) di Parlimen itu, malam ini (31 Oktober 2022).

Perkara itu dimaklumkannya dalam satu kiriman di Facebook miliknya malam ini, menjelang hari penamaan calon Pilihan Raya Umum Ke-15 (PRU-15), pada 5 November ini.

“Malam ini malam kesedihan yang teramat sangat.

“Semua bilik gerakan BN Parlimen Arau telah ditutup dan bendera telah diturunkan.

“Kali pertama dalam sejarah,” tulis Shahidan.

Sebelum ini, Shahidan memberitahu bahawa UMNO Bahagian Arau hanya menghantar satu nama sahaja sebagai calon BN bagi kerusi Parlimen itu.

Keputusan meletak satu sahaja nama tersebut diputuskan Jawatankuasa UMNO Bahagian Arau dan bukan ditentukan oleh dirinya, katanya.

Sejak 10 Oktober lalu, selepas Parlimen ke-14 dibubarkan, Shahidan menjalankan beberapa gerak kerja di UMNO Bahagian Arau yang diketuainya sejak beberapa tahun lalu.

Tiga hari lalu beliau juga melancarkan jentera gerak kerja BN Parlimen Arau bagi menghadapi PRU-15.

Sejak kebelakangan ini juga, Shahidan yang bertentangan pendapat dengan Presiden UMNO yang juga Pengerusi BN, Datuk Seri Ahmad Zahid Hamidi, dilaporkan tidak akan dicalonkan bagi mempertahankan kerusinya.

Agenda Daily sedang menghubungi Shahidan bagi mendapatkan pengesahan dan maklumat lanjut.

Sementara itu, status Datuk Zahidi Zainul Abidin masih belum terjawab sama ada bakal digugurkan atau dikekalkan bagi mewakili BN mempertahankan kerusi Parlimen Padang Besar yang dimenanginya pada PRU-14 lalu.

Sumber dalaman UMNO sebelum ini mengatakan nama Zahidi juga tiada dalam senarai untuk menjadi calon BN.


Ucapan berunsur rasuah Zahid, Pemuda PN lapor polis gesa siasat

Dua laporan polis dibuat Pemuda Perikatan Nasional (PN) terhadap Perdana Menteri, Datuk Seri Anwar Ibrahim dan Timbalan Perdana Menteri, Datuk Seri Ahmad Zahid Hamidi berhubung ucapannya berunsur rasuah baru-baru ini.

Timbalan Ketua Pemuda PN, Wan Ahmad Fayhsal bin Wan Ahmad Kamal membuat laporan polis terhadap Anwar dan anak muridnya ekoran ucapan di Terengganu selepas membuat tawaran kewangan semasa musim Pilihan Raya Negeri (PRN).

“Hari ini, kami dari Pemuda Perikatan Nasional (PN) telah membuat dua laporan polis terhadap YAB Perdana Menteri, Datuk Seri Anwar Ibrahim dan YAB Timbalan Perdana Menteri, Datuk Seri Ahmad Zahid Hamidi berkenaan ‘tawaran kewangan’ kepada Majlis Belia Terengganu dan pasukan bermotosikal Terengganu baru-baru ini.

“Ternyata bahawa pengumuman kewangan tersebut sebenarnya merupakan satu ‘sogokan’ secara nyata apabila Zahid Hamidi dengan jelasnya dalam kenyataan menyeru para belia mengikut ‘Gelombang Biru dan Merah’ di Terengganu,” katanya dalam satu hantaran di Facebook hari ini.

Laporan polis dibuat di Ibu Pejabat Polis Dang Wangi.

Wan Ahmad Fayhsal juga mendakwa Anwar menyalahguna kuasanya sebagai Perdana Menteri apabila menggunakan agensi kerajaan untuk menekan pihak lawan dengan beberapa siri siasatan yang dilihat bermotif politik.

“Begitu juga dengan tindakan Anwar yang menyalahguna kuasa eksekutif dengan mengerah agensi penguatkuasaan membuat siasatan bermotifkan politik yang sudah pasti dikhususkan kepada pemimpin PN.

“Oleh itu, saya menggesa agar pihak polis menyiasat individu-individu ini bagi memastikan undang-undang negara tidak disalahguna oleh pemimpin kerajaan,” katanya lagi.

Sebelum ini, Zahid yang juga Menteri Kemajuan Desa dan Wilayah memberi sogokan dalam satu majlis pada Jumaat dengan mengumumkan peruntukan geran tambahan sebanyak RM100,000 kepada Persatuan Belia Gabungan Lembaga Kemajuan Terengganu Tengah (Ketengah), RM250,000 untuk Majlis Belia Negeri Terengganu dan RM200,000 untuk pasukan bermotosikal di negeri berkenaan.

Bahkan, beliau turut berkata peruntukan itu akan ditambah oleh Anwar jika parti kerajaan menang di negeri tersebut.

Kenyataan itu kemudiannya mengundang kritikan dari pelbagai pihak termasuk pemimpin PAS Tuan Ibrahim Tuan Man menyifatkan pengumuman itu jelas merupakan satu bentuk rasuah menjelang PRN pada 12 Ogos ini.

Bagaimanapun, Anwar mempertahankan pengumuman tersebut mengatakan ianya tiada kaitan dengan PRN di enam negeri.

Semalam, Anwar, yang juga pengerusi Pakatan Harapan (PH) berkata pengumuman itu dibuat sebelum hari penamaan calon yang berlangsung pada Sabtu, 29 Julai.


MetMalaysia kata rakyat tak perlu bimbang amaran cuaca buruk dari Amerika

Amaran cuaca buruk dikeluarkan di laman web rasmi kedutaan Amerika Syarikat (AS) kepada rakyat mereka di negara ini tidak perlu dibimbangi orang ramai, kata Jabatan Meteorologi Malaysia (MetMalaysia).

MetMalaysia dalam satu kenyataan menjelaskan amaran yang dikeluarkan oleh kedutaan AS itu adalah susulan fasa Monsun Timur Laut (MTL) dijangka bermula pada pertengahan Nov 2022 hingga Mac 2023.

Bagaimanapun, MetMalaysia menyarankan orang ramai disarankan untuk bersiap sedia sewajarnya bagi menghadapi fasa cuaca tersebut.

Orang awam juga disarankan mengikut arahan agensi-agensi pengurusan bencana negara semasa kejadian banjir dan diminta untuk lebih peka dengan sebarang perubahan cuaca.

“MetMalaysia melakukan pemantauan cuaca secara berterusan 24 jam sehari sepanjang tahun dan amaran cuaca dikeluarkan sekiranya dijangka berlaku ribut petir, hujan lebat berterusan, angin kencang dan laut bergelora serta siklon tropika.

“Amaran cuaca tersebut akan dihebahkan melalui pelbagai saluran kepada orang awam termasuk warga AS di Malaysia,” menurut kenyataan MetMalaysia hari ini.

Maklumat cuaca terkini boleh diperoleh melalui laman web iaitu www.met.gov.my aplikasi mobil myCuaca, media sosial rasmi MET Malaysia serta talian utama di 1-300-22-1638 bagi sebarang pertanyaan lanjut.

MetMalaysia dalam kenyataan pada Sabtu memaklumkan beberapa negeri di Semenanjung serta Sabah dan Sarawak akan mengalamai hujan lebat dalam tempoh fasa cuaca itu yang boleh mengakibatkan banjir terutama di kawasan rendah selain risiko bencana lebih buruk sekiranya hujan lebat berlaku serentak dengan kejadian air pasang besar dan luruan ribut.


Pemimpin BN banyak terpalit rasuah, tapi Zahid kata pengundi Johor beri isyarat positif

Walaupun pemimpin Barisan Nasional (BN) banyak terpalit dengan kes rasuah dan dibicarakan di mahkamah, namun sebaliknya yang berlaku di Johor apabila pengundi memberi isyarat positif menyokong parti itu.

Keyakinan itu disuarakan oleh Pengerusi BN, Datuk Seri Ahmad Zahid Hamidi yang berkata sepanjang tempoh berkempen Pilihan Raya Negeri (PRN) Johor, trend sokongan kepada BN meningkat dan tidak memperlihatkan penolakan terhadap parti itu yang ramai pemimpinnya termasuk Zahid juga.

“Saya yakin jika trend (sokongan pada BN) ini diteruskan hingga jam 6 petang esok (hari ini), maka BN dengan tidak bersikap sombong, takbur, riak atau ujub, kita yakin dokongan rakyat yang memihak kepada BN akan beri kelebihan pada kita.

“Kita lihat pengundi Cina sudah beralih arah apabila mereka sedar pilihan dibuat pada calon kerajaan dulu menyebabkan perniagaan mereka tidak dapat diteruskan, pendidikan dan keselamatan juga terjejas.

“Peratus pengundi India juga meningkat dengan banyak, manakala pengundi Melayu walaupun ada tujuh penjuru atau sekurang-kurangnya tiga penjuru yang bertujuan memecahkan undi Melayu, kita yakin pengundi akan tetap memilih calon UMNO,” katanya hari ini.

Terdahulu, Zahid meninjau Bilik Gerakan MIC Negeri Johor, di sini, semalam. Hadir sama, Naib Presiden MIC, Datuk T Murugiah dan Timbalan Pengerusi BN Johor, Datuk Nur Jazlan Mohamed.

Zahid juga mengulangi gesaan sama supaya pengundi tidak tertipu dengan janji palsu daripada kerajaan gagal.

“Saya gesa semua pengundi di Johor esok (hari ini) tetapkan hati, kita sudah lama sengsara, tertipu dengan janji palsu daripada kerajaan yang gagal.

“Ini masa sesuai untuk kita berubah menyokong BN supaya politik di Johor stabil dan menarik semula pelaburan,” katanya lagi.

Ditanya jumlah kerusi dijangka dimenangi BN berdasarkan sentimen positif itu, ]ahid berkata, apa yang penting BN melangkah ke garisan penamat dan dapat membentuk kerajaan baharu.

“Selebihnya kita akan usahakan. Apa yang penting adalah kita mahu dominan untuk mewujudkan kestabilan kerajaan di Johor selepas hari pengundian tamat esok,” katanya.


Mahkamah tetapkan 8 Nov keputusan saman lucut hak Najib dan keluarga

Keputusan berhubung saman lucut hak berkaitan 1Malaysia Development Berhad (1MDB) melibatkan bekas Perdana Menteri Datuk Seri Najib Razak dan 17 pihak lagi akan diputuskan pada 8 November depan.

Hakim Mahkamah Tinggi Kuala Lumpur, Zaini Mazlan berkata tempoh masa dua bulan diperlukan sebelum membuat keputusan tersebut selepas selesai penghujahan terakhir oleh Timbalan Pendakwa Raya Harris Ong Mohd Jeffrey Ong hari ini.

“Saya perlukan dua bulan untuk penghakiman bertulis. Keputusan untuk menetapkan 8 November,” katanya dipetik portal Malaysiakini.

Pada 8 Mei 2019, Pejabat Peguam Negara (AGC) memfailkan saman lucut hak berkaitan 1MDB terhadap Najib dan 17 pihak lain yang melibatkan anggota keluarganya, individu lain dan syarikat.

Tindakan itu berhubung rampasan ratusan barangan, termasuk beg tangan mewah dan 27 buah kenderaan, daripada 18 responden.

Najib dinamakan sebagai responden pertama, disusuli isterinya Datin Seri Rosmah Mansor, anak tirinya Riza Shahriz Abdul Aziz, dua anaknya Nor Ashman Razak dan Nooryana Najwa, selaku responden kedua hingga kelima.

Responden lain adalah Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd, Goh Gaik Ewe (ibu kepada Low Taek Jho atau lebih dikenali sebagai Jho Low), bekas pegawai Goldman Sachs Roger Ng, lawyer Lim Hwee Bin, Kee Kok Thiam, Tan Vern Tact dan Geh Choh Hun.

Antara barangan yang dirampas pada 17 Mei dan 11 Jun 2018 adalah 25 beg tangan berjenama, 10 utas jam tangan dan wang tunai – RM187,750 dalam nota lama, RM21,150 dalam nota baru, £ 320,500 dalam nota lama, £ 2,700 dalam nota baru, US $ 100, € 20, S $ 40, 2,870,000 rupee Sri Lanka, 13,177,00 rupiah, 376 hryvnias (mata wang Ukraine), 50 franc, 10 rands, 531 riyal, dan 740 peso Filipina.

Turut dirampas pada hari yang sama adalah empat utas jam tangan berjenama, 171 buah beg tangan mewah dan 27 pasang kasut. Sebanyak 40 lagi beg tangan dirampas pada 11 Jun 2018.

Pada 2 Ogos 2018, sebanyak 27 kenderaan jenis Nissan Urvan turut disita oleh pihak berkuasa.


Kes baharu kekal melebihi 9,000

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi kekal melebihi 9,000, susulan saringan bersasar yang dilakukan di beberapa lokaliti yang dikenakan Perintah Kawalan Pergerakan Diperketat (PKPD).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 9,105 kes baharu dilaporkan menjadikan kumulatif sebanyak 836,296 kes.

Beliau berkata Selangor dan Wilayah Persekutuan Labuan kekal merekodkan kes tertinggi dengan masing-masing mencatat 4,682 dan 1,247 kes.

Berdasarkan data dikeluarkan Kementerian Kesihatan (KKM), sembilan negeri dan wilayah menunjukkan peningkatan kes baharu, termasuk Sabah, Pulau Pinang, Perak, Pahang, Kelantan, Kedah, dan Labuan.

Sejak beberapa hari lalu kes baharu meningkat susulan saringan bersasar dan menyeluruh secara besar-besaran khususnya di negeri dan wilayah yang dikenakan PKPD.

Semalam, kes baharu yang dilaporkan adalah sebanyak 9,353 kes berbanding 9,180 kes kelmarin.


Tiada negara beri moratorium menyeluruh, Malaysia sudah 2 kali

Moratorium enam bulan di bawah Pakej Perlindungan Rakyat dan Pemulihan Ekonomi (PEMULIH) yang diumumkan Perdana Menteri Tan Sri Muhyiddin Yassin kelmarin, dijangka memberi kelegaan sehingga RM80 bilion kepada kalangan peminjam individu dan perniagaan.

Menteri Kewangan Tengku Datuk Seri Zafrul Abdul Aziz bagaimanapun mengingatkan bahawa pemberian moratorium itu adalah langkah sementara dan sebahagian daripada inisiatif Pelan Pemulihan Negara (PPN).

Memetik laporan Bernama beliau berkata, kemudahan itu perlu dilihat secara bersama dengan semua usaha bagi mempercepatkan peralihan ke fasa PPN seterusnya.

“Lagi cepat kita beralih fasa, lagi cepat pelbagai sektor boleh beroperasi, maka lagi cepat pemulihan ekonomi kita.

“Sekiranya rakyat sudah boleh keluar mencari rezeki, ini bermakna lebih cepat kita dapat memperoleh semula kehidupan,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-59 yang dikeluarkan hari ini.

Moratorium enam bulan itu ditawarkan kepada semua peminjam individu merangkumi golongan B40, M40 serta T20 dan usahawan mikro, tanpa dikenakan syarat seperti pengurangan pendapatan atau hilang pekerjaan.

Kemudahan itu turut ditawarkan untuk pengusaha perusahaan kecil dan sederhana (PKS) yang terjejas namun tertakluk kepada semakan serta kelulusan pihak bank.

Tengku Zafrul turut menjelaskan bahawa tiada lagi dokumentasi yang perlu dikemukakan dan peminjam hanya perlu menandatangani perjanjian pindaan syarat-syarat pinjaman berkaitan.

“Ini kali kedua Malaysia memperkenalkan moratorium pinjaman secara menyeluruh selepas dilaksanakan pada Mac tahun lepas.

“Tiada negara lain di dunia yang memberikan moratorium menyeluruh seperti ini malah kebanyakannya hanya menyediakan bantuan pinjaman secara bersasar dan terhad,” katanya.

Beliau turut menegaskan bahawa moratorium itu tidak mempunyai faedah berkompaun iaitu tidak dikenakan faedah ke atas faedah.

Menurutnya, hanya faedah terkumpul dikenakan seperti biasa apabila peminjam mula membuat bayaran selepas enam bulan.

“Selain itu, ia juga tidak dikenakan penalti dan tidak direkodkan dalam CCRIS (Pusat Sistem Maklumat Rujukan Kredit) bagi mereka yang memilih kemudahan moratorium.

“Ada yang ingin membayar semula dengan kadar bayaran balik asal selepas tempoh moratorium selesai, ada juga yang ingin bayar dengan jumlah yang lebih rendah dan memanjangkan tempoh bayaran balik,” katanya.

Tengku Zafrul menjelaskan, peminjam yang memilih untuk melanjutkan tempoh bayaran pinjaman lebih lama dari asal akan berdepan bayaran faedah lebih tinggi tetapi perkara itu perlu dirundingkan dengan pihak bank masing-masing.

Moratorium bayaran balik pinjaman institusi kewangan yang berkuat kuasa 1 April sehingga 28 Ogos 2020 bernilai RM81.9 bilion dengan sejumlah RM28.6 bilion dimanfaatkan oleh sektor perniagaan manakala peminjam individu RM53.3 bilion.


PN calonkan bekas Ahli Parlimen UMNO sebagai Speaker Parlimen

Perikatan Nasional (PN) mencalonkan Tan Sri Mohd Radzi Sheikh Ahmad sebagai calon Speaker Dewan Rakyat daripada gabungan itu.

Perkara itu didedahkan ahli Parlimen Machang, Wan Ahmad Fayhsal Wan Ahmad Kamal menjelang pemilihan Speaker Parlimen yang dijadualkan pada 19 Disember ini.

“Kami telah menamakan Tan Sri Radzi (sebagai calon speaker),” kata Wan Fayshal, yang juga Ketua ARMADA Bersatu, dalam wawancara radio dengan radio BFM hari ini (13 Disember 2022).

Sebelum ini Mohd Radzi pernah berkhidmat sebagai ahli Parlimen Kangar selepas memenangi pilihan raya 1982, 1986, 2004 dan 2008.

Ahli Bersatu itu juga pernah berkhidmat sebagai ahli Parlimen Langkawi selepas menang dalam pilihan raya 1995 dan kini menjadi senator di Dewan Negara.

Sementara itu, ditanya mengenai undi percaya terhadap Perdana Menteri Datuk Seri Anwar Ibrahim, Wan Fayhsal berkata, beliau lebih berminat untuk melihat keputusan pengundian untuk jawatan Speaker.

Parlimen akan bersidang semula pada 19 Disember dengan antara agenda yang dijangka adalah undi percaya terhadap Anwar serta pelantikan Speaker Parlimen.

Pengundian akan diadakan memandangkan lebih daripada seorang individu dicalonkan untuk menjadi speaker.

Pakatan Harapan (PH) dijangka mencalonkan Ahli Parlimen Lanang dari DAP, Alice Lau, yang juga ahli jawatankuasa pusat (CEC) DAP, sebagai calon timbalan speaker Dewan Rakyat, manakala PN sebelum ini masih ragu-ragu terhadap calon pilihan mereka.

Minggu lalu, bekas ahli Parlimen Sungai Petani Johari Abdul mengesahkan namanya antara calon yang dicadangkan sebagai speaker Dewan Rakyat oleh PH.

Spekulasi bertiup kencang bahawa Johari akan menjadi Speaker Dewan Rakyat yang baharu selepas Tan Sri Azhar Azizan Harun berundur daripada jawatan itu pada 18 Disember mengikut Perlembagaan Persekutuan.

Bagaimanapun, pengundian jawatan Speaker itu juga bakal menunjukkan sama ada kerajaan PH-UMNO pimpinan Anwar akan mendapat sokongan ahli Parlimen atau tidak, sekali gus menentukan keabsahannya sebagai Perdana Menteri.


Sri Lanka berdepan muflis, mungkir bayar hutang: Agensi penarafan

Sri Lanka hampir gagal membayar hutangnya, dua agensi penarafan kredit terbesar dunia memberi amaran tatkala negara Asia Selatan itu mengumumkan penstrukturan semula obligasi hutang luar negaranya.

Agensi penarafan Fitch Rating menurunkan penilaiannya terhadap Sri Lanka sambil berkata “proses kemungkiran hutang telah bermula”.

S&P Global Ratings turut membuat pengumuman sama dan berkata kegagalan membayar balik hutang luar negara itu sudah kelihatan.

Sri Lanka minggu ini memaklumkan menggantung sementara pembayaran balik semua hutang luar negaranya setelah menghadapi krisis ekonomi terburuk dalam tempoh lebih 70 tahun.

Sementara itu, berdepan dengan bantahan besar-besaran berhubung pemotongan bekalan elektrik, kos makanan dan bahan api yang melambung tinggi, pegawai menggesa warga Sri Lanka yang bekerja di luar negara untuk menghantar wang kembali ke negara itu.

“Kami telah kehilangan keupayaan untuk membayar balik hutang asing. Ia telah sampai ke tahap yang membuat pembayaran hutang adalah mencabar dan mustahil,” kata Gabenor Bank Pusat (CBSL), Nandalal Weerasinghe

Pada Isnin depan, Sri Lanka dijadual membuat pembayaran kadar faedah sebanyak AS$78 juta ke atas bon berdaulat antarabangsanya.

Jika pembayaran tidak dibuat dalam tempoh 30 hari, ia akan menandakan kemungkiran pertama negara itu dalam pembayaran hutang asingnya sejak merdeka daripada United Kingdom (UK) pada 1948.

Penarafan terbaru Fitch meletakkan Sri Lanka pada “hampir gagal” membayar hutang dan menunjukkan kapasiti pembayarannya telah terjejas.

“Kami akan menurunkan (penarafan) sebaik sahaja pembayaran pada terbitan terlepas daripada tempoh tamat,” kata firma itu dalam satu kenyataan pada hari Rabu.

S&P berkata ia sedang menunggu butiran lanjut mengenai rancangan penstrukturan semula hutang Sri Lanka, atau pengesahan bahawa kerajaannya gagal membayar pemiutangnya.

“Kami menjangkakan kerajaan akan terlepas membayar kupon ini,” kata S&P dalam nota. Kupon ialah bayaran faedah yang perlu dibayar kepada bon.

Pada Selasa, kerajaan Sri Lanka mengumumkan penangguhan sementara bayaran hutang asing berjumlah AS$35.5 bilion.

Kementerian Kewangannya memberi alasan kesan pandemik Covid-19 dan perang di Ukraine menyebabkan negara itu gagal untuk membayar balik hutang luarnya dalam tempoh ditetapkan.

Negara itu dijangka memulakan perbincangan dengan Tabung Kewangan Antarabangsa (IMF) minggu depan mengenai program pinjaman untuk memulihkan ekonominya.

Sri Lanka menurunkan nilai mata wangnya bulan lalu sebelum perbincangan dengan IMF. – Agensi


Gas bocor: Jalan Subang-Glenmarie ditutup 25 hari

Polis menutup laluan dari Subang menghala Glenmarie selama 25 hari mulai Jumaat susulan kebocoran gas di lokasi projek pembinaan Transit Aliran Ringan 3 (LRT3) di di Jalan Persiaran Kerjaya, Seksyen 1, Shah Alam.

Laluan kontra akan dibuka bermula dari simpang tiga Temasya Kasih hingga ke Bangunan Palm Grove membabitkan jarak lebih kurang 350 meter.

Ketua Polis Daerah Shah Alam, Asisten Komisioner Baharudin Mat Taib berkata, polis menerima maklumat mengenai kebocoran saluran paip utama membekal gas asli kepada Kuala Lumpur dan kawasan sekitarnya, semalam.

Beliau berkata, atas faktor keselamatan pengguna jalan raya dan kawasan sekitar, pihak bomba telah menyarankan agar menutup sepenuhnya laluan terbabit.

“Lokasi penutupan jalan ini adalah penghubung laluan utama dari Subang menghala ke Glenmarie. Sekiranya penutupan penuh dijalankan akan menyebabkan kesesakan teruk ke arah Lebuhraya Persekutuan menghala ke Shah Alam.

“Tempoh masa penutupan jalan dan pembukaan laluan kontra dijangka selama 25 hari, iaitu tempoh membaik pulih dijangka selesai,” katanya dalam kenyataan pada Jumaat.

Baharudin berkata, sepanjang tempoh itu, bantuan rondaan daripada Bahagian Siasatan dan Penguatkuasaan Trafik Ibu Pejabat Polis Daerah Shah Alam dan pihak Mass Rapid Transit Corporation Sdn Bhd bagi menilai tahap kesesakan lalu lintas dan keselamatan pengguna jalan raya.


Ahli Parlimen Britain maut ditikam berkali-kali

Ahli Parlimen Britain, Sir David Amess maut ditikam berulang kali oleh seorang penyerang ketika dia mengadakan pertemuan dengan pengundi kawasannya di sebuah gereja pada Jumaat.

Polis berkata seorang lelaki berusia 25 tahun ditahan dalam serangan di gereja Belfairs Methodist di Essex, wilayah pinggir pantai di tenggara England, selain merampas sebilah pisau.

Amess, 69, anggota parti Konservatif menjadi Ahli Parlimen sejak 1983, meninggalkan seorang balu dan lima anak.

Bagaimanapun, tidak ada perincian mengenai motif pembunuhan itu, serangan kedua terhadap anggota Parlimen Britain di kawasan mereka dalam tempoh lima tahun lalu, yang menimbulkan persoalan mengenai keselamatan ahli politik.

Polis bersenjata lengkap mengepung gereja berkenaan ketika paramedik berusaha menyelamatkannya, tetapi dia meninggal dunia di tempat kejadian, kata polis.

“Seorang lelaki berusia 25 tahun ditangkap kerana disyaki terbabit dalam pembunuhan dan kini dalam tahanan. Kami telah menjumpai sebilah pisau dari tempat kejadian dan tidak mencari orang lain yang berkaitan dengan kejadian itu.”

Siasatan diketuai oleh pasukan khas antipengganas polis metropolitan, yang akan menentukan sama ada kejadian itu ada unsur pengganas atau tidak.

Ketua Polis Essex, Ben Julian Harrington berkata mereka menerima laporan berkaitan kejadian dan mendapati Amess cedera parah sebelum paramedik merawatnya, tetapi dia meninggal di tempat kejadian.

Pada 2016 lalu, Ahli Parlimen parti Buruh, Jo Cox dibunuh di luar perpustakaan di Birstall, Yorkshire. – Agensi


Pelajar sekolah balik cuti raya Cina tak dibenar pulang ke asrama

Kementerian Pendidikan (KPM) tidak membenarkan pelajar sekolah daripada bukan kelas peperiksaan yang pulang bercuti sempena sambutan Tahun Baharu Cina, bari-baru ini, pulang ke asrama.

Menteri Kanan Pendidikan Datuk Dr Radzi Jidin berkata pelajar terlibat sebaliknya akan melaksanakan sesi Pengajaran dan Pembelajaran di Rumah (PdPR).

Katanya, keputusan itu, bagi memastikan pelajar yang bakal menduduki peperiksaan Sijil Pelajaran Malaysia (SPM) tahun ini, berada dalam keadaan terlindung daripada jangkitan Covid-19, lapor Bernama.

“Kita akan terus memastikan pematuhan prosedur operasi standard (SOP) di sekolah berasrama khususnya, dapat dipertingkatkan. KPM juga telah meningkatkan pemantauan di sekolah di bawah KPM, bagi memastikan segala SOP dapat dipatuhi dan dapat mengurangkan risiko jangkitan Covid-19,” katanya menerusi sebuah video yang dimuat naik di laman Facebooknya.

Sementara itu, beliau turut menjelaskan isu berkaitan peningkatan kes Covid-19 dalam sektor pendidikan, di mana sebanyak 118,238 jumlah kumulatif kes Covid-19 dicatatkan dalam tempoh 1 Januari hingga 1 Februari tahun ini.

Beliau berkata daripada jumlah itu, sebanyak 8,451 kes (7.15 peratus) adalah kes berkaitan kluster pendidikan, manakala selebihnya iaitu 109,787 (92.85 peratus) melibatkan lain-lain kluster.

“Secara keseluruhan terdapat 303 kluster di seluruh negara dalam (1 Jan hingga 1 Feb), daripada jumlah kluster ini, 100 kluster atau 33 peratus, melibatkan institusi pendidikan di bawah KPM manakala, 86 kluster atau 28.38 peratus melibatkan institusi bukan bawah KPM.

“100 kluster di bawah intsitusi bawah KPM tadi, melibatkan keseluruhannya 5,494 kes, dan daripada 100 kluster ini, 96 kluster melibatkan institusi bawah KPM manakala empat kluster merupakan institusi swasta yang berdaftar bawah KPM,” katanya.

Menurutnya, daripada 96 kluster yang melibatkan institusi di bawah KPM, sebanyak 84 kluster membabitkan institusi berasrama, terdiri daripada 76 kluster daripada asrama harian dan lapan kluster daripada intstitusi berasrama sepenuhnya.

“Jika kita ambil kira keseluruhan institusi berasrama di bawah KPM, iaitu 1,918 buah institusi, 84 kluster ini adalah bersamaan 4.38 peratus daripada keseluruhan institusi berasrama di bawah KPM,” katanya.

Selain itu, beliau berkata bagi institusi bukan berasrama, terdapat 12 kluster direkodkan melibatkan dua kluster sekolah menengah dan 10 kluster daripada sekolah rendah.

“Jika dilihat 12 kluster ini dan bandingkan dengan keseluruhan 8,356 institusi bukan berasrama di bawah KPM, kita dapati bahawa jumlah 12 kluster ini adalah bersamaan dengan 0.14 peratus daripada keseluruhan,” katanya.


Pakej taubat RM20 kaut untung, menipu, kata Mufti Kelantan

Pakej taubat dengan bayaran RM20 yang ditawarkan dalam laman sosial bertujuan mengaut keuntungan semata-mata dan menunjukkan kejahilan masyarakat, kata Mufti Kelantan Datuk Mohamad Shukri Mohamad.

Beliau berkata tindakan mengupah taubat itu perlu dihentikan segera kerana ia berunsurkan penipuan.

“Bertaubat ini perlulah berlaku secara langsung dengan Allah, kecuali dengan manusia kita hendaklah mendapat kemaafan daripada sesama manusia sekiranya ada melakukan kesalahan.

“Dengan Tuhan (Allah), kita boleh terus memohon keampunan untuk memohon taubat tiada upah untuk bayaran kerana kesalahan seseorang itu hanya dia sahaja yang mengetahuinya dan individu yang mengambil kesempatan terhadap orang lain dianggap jahil,” katanya kepada pemberita, di sini hari ini.

Beliau berkata demikian sebagai mengulas isu kemunculan laman sosial yang didakwa menawarkan pakej taubat dengan bayaran RM20.

Terdahulu, Mohamad Shukri menghadiri Majlis Penerangan Kesedaran Zakat Pertanian dan Zakat Penternakan Serta Muamalat dalam Pertanian Negeri Kelantan.

Majlis itu dirasmikan Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri Tuan Mohd Saripudin Tuan Ismail.

Beliau berkata setakat ini, pihaknya belum menerima sebarang maklumat mengenai individu yang mengambil upah doa taubat di Kelantan, lapor Bernama.

Dalam perkembangan lain, Mohamad Shukri berkata berdasarkan fatwa Kelantan, pencarum Kumpulan Wang Simpanan Pekerja (KWSP) membuat pengeluaran khas sebanyak RM10,000 tidak wajib membayar zakat kerana belum mencapai nisab yang ditetapkan.

“Pencarum-pencarum yang menyimpan wang dalam KWSP dianggap belum sempurna, ia bermaksud mereka bebas menguruskan wang yang dikeluarkan termasuk membeli barangan kemas dan apa sahaja keperluan mereka.

“Kadar nisab yang mencapai syarat minimum ialah RM20,000 ke atas wajib membayar zakat, oleh itu pengeluaran RM10,000 belum mencapai nisab, sekiranya pencarum mahu membayar zakat, ia tidak menjadi masalah,” katanya.


Isteri Anwar janji PKR letak ramai calon wanita, anggap kaum hawa lebih wibawa

Penasihat PKR Datuk Seri Dr Wan Azizah Wan Ismail berjanji, akan mengetengahkan lebih ramai calon parti itu daripada golongan wanita pada Pilihan Raya Umum (PRU) akan datang kerana menyifatkan kaum itu lebih berwibawa.

Memetik kajian Harvard Business Review bertarikh Jun 2019, isteri kepada Presiden PKR itu berkata, wanita memiliki banyak kelebihan berbanding lelaki.

“Insya-Allah di PRU yang akan datang akan lebih ramai lagi calon wanita yang akan parti ketengahkan.

“Kerana mereka miliki kelebihan antaranya ialah dalam hal-hal mengambil inisiatif, mereka lebih resilent atau berdaya tahan, suka kepada pembangunan kendiri (self-development), berbuat sesuatu dengan didorong oleh keputusan, mempamerkan integriti yang tinggi serta jujur,” katanya ketika memberi ucapan pembukaan bersempena Persidangan Wanita Kongres Nasional PKR secara maya hari ini.

Kongres Nasional Tahunan PKR 2020 berlangsung selama tiga hari membuka tirai persidangannya hari ini secara maya sepenuhnya susulan Perintah Kawalan Pergerakan (PKP) 3.0 yang dilaksanakan kerajaan bagi mengekang penularan pandemik Covid-19.

Ia sekali gus menjadi persidangan yang pertama kali diadakan sedemikian sepanjang penubuhan parti berkenaan yang kini menginjak usia 22 tahun.

Mengulas lanjut, Ahli Parlimen Pandan itu berkata, wanita juga lebih efektif dalam menjalankan tanggungjawab mereka.

“Mereka juga dipercayai 84 peratus lebih efektif dalam ukuran kompetensi. ditambah lagi dengan sifat semulajadi keibuan serta tahap kesabaran yang tinggi, wanita mampu menjadi pemimpin masyarakat dan pemimpin negara yang lebih perihatin dan empati terhadap rakyat,” tegasnya.

Justeru bekas Timbalan Perdana Menteri itu berkata, wanita PKR mulai hari ini perlu peka perkembangan semasa dan menguasai isu-isu dasar.

“Bila kita kelak berada dalam kalangan mereka yang menggubal dasar di Parlimen bahkan juga Dewan Undangan Negeri, wanita-wanita di luar sana khususnya dan masyarakat lain umumnya mahu kita menjadi suara mereka, cakna dengan isu-isu semasa dan mampu mencadangkan penyelesaian terbaik dalam permasalahan rakyat,” katanya.

Sementara itu, Ketua Wanita PKR Fuziah Saleh berkata sudah mengenal pasti sembilan kerusi Parlimen untuk ditandinginya pada PRU-15 akan datang dalam usaha merealisasikan sasaran 20 ahli Parlimen daripada sayap itu selepas PRU berkenaan.

Pada masa ini sayap itu diwakili oleh 11 ahli Parlimen.

“Hasrat kita pada pilihan raya umum akan datang ialah memastikan bahawa 11 kerusi ini dikekalkan sebagai kerusi Wanita,” katanya lagi.


Pahang tangguh buka semula Tioman, Genting Highlands

Pembukaan semula sektor pelancongan di Pulau Tioman dan Genting Highlands yang dijadualkan bermula 1 Oktober ini ditangguhkan ke satu tarikh lain, kerana negara belum mencapai kadar individu dewasa lengkap divaksin 90 peratus.

Pengurus Besar Tourism Pahang Kamaruddin Ibrahim berkata pembukaan kedua-dua pusat peranginan itu menerusi gelembung pelancongan domestik akan dimaklumkan kelak.

Penangguhan itu susulan kenyataan Perdana Menteri Datuk Seri Ismail Sabri Yaakob yang memaklumkan pembukaan pusat, pulau dan kawasan pelancongan, serta aktiviti rentas negeri hanya apabila kadar vaksinasi negara mencapai 90 peratus populasi dewasa.

Sehubungan itu katanya, hanya penduduk Pahang sahaja dibenarkan berkunjung ke destinasi pelancongan di negeri berkenaan dengan mengikut prosedur operasi standard (SOP) ketat yang ditetapkan.

“Bagi pelancong luar yang sudah membuat tempahan kami minta mereka hubungi pengusaha pelancongan masing-masing untuk tindakan lanjut, sama ada tangguh atau sebagainya,” katanya hari ini.

Media sebelum ini melaporkan Kementerian Pelancongan, Seni dan Budaya (MOTAC) mencadangkan selepas Pulau Langkawi, Kedah, tiga lagi destinasi akan dibuka kepada pelancong menerusi gelembung pelancongan domestik iaitu Genting Highlands, Pulau Tioman dan Melaka.

Mengenai pelaksanaan SOP di Pulau Tioman, Kamaruddin berkata antara SOP yang dikenakan ialah pengunjung mesti lengkap dua dos vaksin dan mengemukakan keputusan ujian saringan Covid-19 masing-masing sebelum menaiki feri.

Beliau berkata sekiranya pengunjung membuat saringan kendiri mereka boleh membeli kit ujian kendiri di jeti atau di tempat lain, namun ujian mesti dilakukan di terminal jeti.

“Bagi individu yang melakukan ujian di klinik, mereka perlu membawa surat keputusan ujian untuk diperiksa terlebih dahulu sebelum dibenarkan menaiki feri.

“Dengan melakukan ujian saringan, ia turut memberi keyakinan kepada pengusaha pelancongan menerima pengunjung di lokasi mereka,” katanya.

Dalam pada itu, selaras dengan peralihan Pahang ke Fasa Tiga Pelan Pemulihan Negara (PPN), beliau mengharapkan penduduk negeri ini kembali membantu merancakkan sektor pelancongan yang terjejas sekian lama akibat Covid-19.

“Selepas beralih ke Fasa Tiga, banyak aktiviti dilonggarkan malah rentas daerah juga dibenarkan dan saya berharap lebih ramai yang berkunjung ke lokasi menarik di negeri ini seperti Janda Baik, Taman Negeri Rompin dan sebagainya,” katanya.


Anwar menghadap Raja Kemboja semasa lawatan rasmi

Raja Kemboja Raja Norodom Sihamoni berkenan menerima menghadap Perdana Menteri Datuk Seri Anwar Ibrahim di Istana Diraja Kemboja sempena lawatan rasmi sulungnya ke negara itu.

Anwar menerusi hantaran di Facebook malam ini memaklumkan beliau telah menyampaikan hasrat kerajaan Malaysia untuk terus memperkukuhkan jalinan hubungan kedua-dua negara yang terjalin sejak 66 tahun lepas, pada sesi itu, menurut laporan Bernama.

Perdana Menteri turut mengadakan kunjungan ke atas Presiden Senat Kemboja Say Chhum dan Presiden Dewan Rakyat Kemboja Heng Samrin dan bertukar-tukar pandangan.

“Dalam kepadatan jadual, saya sempat menyantuni diaspora Malaysia dalam satu majlis di Kedutaan Malaysia di Phnom Penh selain menyampaikan hasrat kerajaan agar kebersamaan dan kesepaduan terus dituntut meski berada di luar negara,” katanya.

Anwar hari ini tiba di Kemboja untuk lawatan rasmi sehari bagi memperkukuh lagi hubungan dan kerjasama dua hala yang terjalin antara Malaysia dan negara itu sejak 1957.

Lawatan rasmi dan sulung Perdana Menteri ke negara itu adalah atas undangan Perdana Menteri Kemboja Hun Sen.


Si munafik Zahid hanya mahu selamatkan diri, kata Tun Faisal

Langkah Datuk Seri Ahmad Zahid Hamidi mengheret Barisan Nasional (BN) untuk bekerjasama dengan Pakatan Harapan (PH) bagi membentuk jajaran baharu bersama DAP hanya kerana mahu menyelamatkan dirinya.

Mantan Timbalan Ketua UMNO Bahagian Putrajaya, Datuk Tun Faisal Ismail Aziz membidas Presiden UMNO tersebut kerana cuba memaksa Ahli Parlimen BN untuk menerima tindakannya mengheret bersekongkol dengan PH hanya demi semata-mata mahu melepaskan dirinya daripada kes mahkamah yang sedang dihadapinya.

“Ahli UMNO jangan lupa, Zahid sejak dulu hanya mahu menyelamatkan dirinya. Ini bukan mengenai UMNO atau perjuangan agama dan bangsa. Si munafik ini hanya pentingkan dirinya saja.

“No Anwar, No DAP, No More Zahid Hamidi,” katanya dalam satu kenyataan.

Tun Faisal yang sebelum ini juga menjadi mangsa apabila digantung keahlian berkata Zahid sudah tersepit dan sanggup melakukan apa sahaja demi menyelamatkan dirinya selepas menjadi punca kekalahan teruk BN pada Pilihan Raya Umum Ke-15 (PRU-15) lalu.

“Sebenarnya Tingkat 38 dan Ahli Majlis Tertingg yang menyokong Zahid sudah amat terdesak untuk menyelamatkan tengkuk masing-masing selepas mengakibatkan kekalahan UMNO dan BN paling besar dalam sejarah dalam PRU-15.

“Ternyata usaha mereka menolak Muafakat Nasional, mendesak PRU-15 diadakan tahun ini, membiarkan Zahid bertanding lagi dan menggugurkan ramai pemimpin UMNO dari senarai calon, telah mengundang kemarahan bukan sahaja kemarahan golongan atas pagar, malah ahli UMNO sendiri.

“Strategi Zahid ini mengakibatkan UMNO hilang kuasa di beberapa negeri, hilang 14 kawasan Parlimen kuat UMNO dan Presiden sendiri hanya menang 348 undi. Sangat memalukan,” katanya lagi.

Menurutnya lagi, Zahid sepatutnya meletak jawatan dan disingkirkan daripada parti.

“Zahid dan penyokong-penyokong wajar meletak jawatan dan disingkirkan daripada parti atas kegagalan mereka ini,” ujarnya lagi.

Dalam pada itu, Tun Faisal juga mendakwa Zahid sebagai punca UMNO hilang sokongan orang Melayu dan mustahil beliau mampu berdepan dengan DAP sekiranya berlaku kerjasama dengan PH nanti.

“Zahid sudah hilang sokongan orang Melayu dan UMNO. Ramai orang Melayu atas pagar yang menyokong UMNO selama ini dan pengundi-pengundi muda tidak mahu mengundi BN kerana menolak dan bencikan Zahid.

“Adakah kita nak percaya yang Zahid masih mampu mengekang dan membunuh DAP daripada dalam? Tun Dr Mahathir Mohamad tak mampu buat, Zahid mampu?” katanya lagi.


China perketat pintu sempadan halang varian baharu XBB.1.5

China akan memantau pengembara di beberapa pintu sempadannya untuk mengesan tanda-tanda jangkitan daripada varian Covid-19 baharu menjelang “chun yun” – tempoh 40 hari perjalanan Tahun Baharu Cina – yang dikenali sebagai penghijrahan manusia terbesar di dunia.

Sekumpulan bandar dan pelabuhan terpilih telah diminta menghantar sampel ujian pengembara yang dijangkiti untuk penjujukan genom di Institut Kawalan dan Pencegahan Penyakit Virus Kebangsaan, menurut pelan kawalan Covid-19 yang dikemas kini yang dikeluarkan pada Sabtu (7 Januari 2023).

China, yang sedang melalui gelombang jangkitan utama selepas melonggarkan dasar ketat sifar Covid dalam beberapa minggu kebelakangan ini, masih belum melaporkan sebarang kes domestik XBB.1.5, keturunan subvarian Omicron XBB yang kini telah menjadi varian dominan di Amerika Syarikat (AS).

Tetapi agensi kesihatan di seluruh dunia, termasuk Pertubuhan Kesihatan Sedunia (WHO), telah menimbulkan kebimbangan bahawa China tidak menyediakan maklumat penjujukan genom yang mencukupi untuk membuat sebarang kesimpulan yang pasti.

Beijing bersedia untuk membuka semula sempadannya selepas membatalkan dasar sifar Covid pada Disember 2022. Kerajaan telah mengurangkan kuarantin untuk pelancong, yang di bawah garis panduan baharu boleh masuk dengan keputusan ujian negatif Covid-19 yang diambil dalam tempoh 48 jam selepas berlepas.

China masih belum menetapkan garis masa untuk menamatkan keperluan ujian pra-perjalanan.

Beijing menggesa pegawai kastam menguji barangan yang dieksport untuk mengurangkan kebimbangan penularan melalui penghantaran antarabangsa, kata pegawai penjagaan kesihatan Liang Wannian kepada duta dan diplomat dari 130 negara pada taklimat Jumaat.

Kementerian Pengangkutan mengumumkan pada Sabtu bahawa ia akan membenarkan kru kapal pelayaran antarabangsa menukar syif di pelabuhan atau darat tanpa memerlukan pra-kelulusan mulai hari ini. Ia juga akan membatalkan ujian Covid-19 dan keperluan kuarantin berpusat semasa ketibaan.

Jumlah kematian yang disahkan di China akibat Covid-19 meningkat kepada hampir 17,500, tetapi terdapat kebimbangan bahawa angka itu kurang dilaporkan selepas kerajaan menggunakan definisi yang lebih sempit untuk kematian akibat virus itu.

Suruhanjaya Kesihatan Kebangsaan mengulangi pada Sabtu bahawa ia akan menggesa kerajaan tempatan untuk mengelak daripada mengambil langkah penutupan yang melampau terhadap Covid-19, tetapi sekatan mobiliti boleh dikenakan semula untuk mencegah penularan besar-besaran.

Kerajaan tempatan boleh mengarahkan sekolah belajar dalam talian, mengenakan peraturan bekerja dari rumah, membatalkan acara awam yang tidak perlu dan menutup tempat hiburan sekiranya berlaku kecemasan. – Agensi


Tak ada pun PM bincang tarikh PRU dengan Bersatu: Faizal

Bersatu setakat ini tidak diajak berbincang berhubung tarikh pilihan raya umum ke-15 (PRU-15), kata Datuk Seri Ahmad Faizal Azumu.

Timbalan Presiden Bersatu itu berkata Perdana Menteri Datuk Seri Ismail Sabri Yaakob sehingga hari ini tidak berbincang dengan parti komponen dalam kerajaan sedia ada berhubung pembubaran Parlimen bagi mengadakan PRU-15 walaupun semalam memberi isyarat ia bakal diadakan tidak lama lagi.

“Setakat ini tak ada perbincangan (dengan Perdana Menteri) tetapi again semua orang tahu, tak payah Perdana Menteri, tak payah tanya saya, we know election is very near.

“Memang pilihan raya dah dekat, tempoh lima tahun itu dah hampir matang kalau pun disambung sehingga penghujung pun tak lama lagi dari sekarang,” katanya dipetik laporan Utusan Malaysia.

Faizal ditemui pada Karnival Sukan Moh Kome di Kampung Chandak, Tanjung Rambutan.

Menteri Belia dan Sukan itu berkata, Perikatan Nasional (PN) sudah bersedia untuk menghadapi PRU-15 sekalipun ia diadakan pada masa terdekat ini.

“Kami menjalinkan hubungan yang baik dalam kalangan parti-parti komponen dan kami bersedia menghadapi pilihan raya akan datang,” katanya.

Semalam, Datuk Seri Ismail Sabri Yaakob membayangkan PRU-15 akan diadakan dalam masa terdekat.

Tanpa menyebut tarikh sebenar, beliau hanya memaklumkan ‘sedikit lagi, tidak lama lagi’.

“Bila tarikh tarikhnya? Saya dan Presiden akan bincang. Sikit lagi, tidak lama lagi,” katanya semalam.


Wanita ketua ajaran mimpi terakhir ditahan

Polis menahan seorang wanita disyaki ketua ajaran sesat Perjalanan Mimpi Yang Terakhir (PMYT) di kediamannya di Shah Alam, awal pagi tadi, kata Timbalan Ketua Polis Daerah Brickfields, Superintendan Basri Sagoni.

“Suspek kini ditahan reman selama empat hari sehingga 7 September ini dan kes disiasat di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.

Menurutnya wanita berusia 39 tahun itu ditahan kira-kira 1.10 pagi tadi.

Beliau berkata, polis turut merampas lima telefon bimbit pelbagai jenama, sekeping kad bank, resit pemindahan wang ke akaun bank tempatan sebanyak RM84,721 dan sepasang telekung putih.

Basri berkata, suspek sebelum ini ada membuat laporan polis bagi menyatakan tidak pernah mewujudkan kumpulan ajaran sesat atau bertentangan dengan ajaran Islam serta menafikan semua tuduhan termasuk tindakan yang boleh mengancam keselamatan negara.

Sebelum ini, tular dalam media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya mencari Imam Mahdi untuk melawan musuh.

Wanita terbabit juga mendakwa dirinya mempunyai keistimewaan dan berupaya membuat ramalan berkaitan apa yang akan berlaku pada masa depan.

Basri berkata setakat ini polis menerima enam laporan berhubung isu sama yang dibuat di lima balai polis berasingan.

Ketua Polis Negara Datuk Seri Acryl Sani Abdullah Sani sebelum ini menyatakan isu dan kegiatan wanita berkenaan masih dalam kawalan dan PDRM tidak boleh terburu-buru ketika melakukan siasatan kerana perlu mengumpul maklumat lengkap serta siasatan yang melibatkan jabatan lain termasuk jabatan agama Islam.

Terdahulu, Menteri Dalam Negeri Datuk Seri Hamzah Zainuddin mengingatkan hasutan sehingga rakyat negara ini melarikan diri ke luar negara adalah sesuatu yang menimbulkan perasaan gusar rakyat.

Kerajaan katanya, boleh ambil tindakan mungkin melalui Akta Kesalahan Keselamatan (Langkah-langkah Khas) 2012 (SOSMA) terhadap ajaran itu.


Bung Moktar ‘dipecat’, Shahelmy dilantik jadi Timbalan KM Sabah

Pengerusi Badan Perhubungan UMNO Sabah Datuk Seri Bung Moktar Radin ‘dipecat’ daripada jawatan Timbalan Ketua Menteri (TKM), setelah beliau membawa beberapa Ahli Dewan Undangan (ADUN) parti itu menarik sokongan terhadap Ketua Menteri (KM) Datuk Seri Hajiji Noor.

Sebaliknya salah seorang daripada lima ADUN UMNO yang menyatakan sokongan tidak berbelah-bahagi kepada Hajiji iaitu ADUN Tanjung Keramat Datuk Shahelmey Yahya – sebelum ini Menteri Pembangunan Masyarakat dan Kesejahteraan Rakyat – dilantik sebagai TKM III, dan mengambil portfolia kerja raya yang dipegang Bung Moktar sebelum ini.

Selain Bung Moktar, Hajiji juga menggugurkan dua lagi anggota Kabinetnya daripada UMNO – Menteri Sains, Teknologi dan Inovasi Datuk Yakubah Khan (BN-Karambunai); dan Setiausaha UMNO Sabah yang juga Menteri Pelancongan, Kebudayaan dan Alam Sekitar, Datuk Jafry Arifin (BN-Sukau).

Susulan perubahan barisan Kabinet itu, Presiden Parti Solidariti Tanah Airku (STAR) Datuk Seri Jeffrey Kitingan yang juga ADUN Tambunan kini adalah TKM I dan memegang porfolio pertanian dan perikanan.

Jawatan TKM II pula disandang oleh ADUN Kundasang, Datuk Seri Dr Joachim Gunsalam dari Parti Bersatu Sabah (PBS). Beliau juga dilantik sebagai Menteri Kerajaan Tempatan dan Perumahan.

Turut dilantik membarisi Kabinet baharu Sabah ialah dua wajil rakyat Pakatan Harapan (PH) – Datuk Christina Liew (PKR-Api-Api) yang juga Ketua PH negeri dan Phoong Jin Zhe (DAP- Luyang). Seorang lagi muka baru adalah James Ratib (UMNO-Sugut).

Christina dilantik sebagai Menteri Pelancongan, Kebudayaan dan Alam Sekitar, manakala Phoong Menteri Pembangunan Perindustrian.

Berikut senarai penuh itu:


Selangor rekod 152 kematian akibat Covid-19 hari ini

Kementerian Kesihatan (KKM) hari ini melaporkan 362 pesakit Covid-19, termasuk 58 bukan warganegara Malaysia, meninggal dunia dalam tempoh 24 jam sehingga 12 tengah hari tadi, meningkat berbanding 330 yang direkodkan semalam.

Ketua Pengarah Kesihatan Tan Sri Dr Noor Hisham Abdullah berkata enam negeri merekodkan peningkatan kes kematian membabitkan Selangor, Sabah, Johor, Kuala Lumpur, Negeri Sembilan dan Perlis.

Selangor mencatatkan 152 kematian hari ini berbanding 148 semalam; Sabah (55 hari ini, 35 semalam); Johor (51 hari ini, 37 semalam); Kuala Lumpur (24 hari ini, dua semalam); Negeri Sembilan (13 hari ini, sifar semalam); dan Perlis (dua hari ini, sifar semalam).

Dalam tempoh itu juga 104 pesakit meninggal dunia sebelum dibawa ke hospital (BID) dengan turut membabitkan 35 individu bukan warganegara Malaysia.

Katanya angka kematian hari ini menjadikan kumulatif sejak wabak Covid-19 menular di negara ini awal tahun lalu kepada 17,883 kes.

“Sehingga hari ini 1,550,254 pesakit daripada 1,824,439 kes positif dilaporkan sembuh setelah hari ini sebanyak 21,582 pesakit disahkan sembuh sepenuhnya, manakala 256,302 kes lagi masih aktif,” katanya dalam kenyataan hari ini.

Mengikut data yang dikeluarkan KKM, seramai 1,369 kes, termasuk 978 yang disahkan dijangkiti Covid-19 dan 391 yang disyaki dan masih dalam siasatan, kini di rawat di unit rawatan rapi (ICU).

Daripada jumlah itu 764 pesakit, termasuk 304 kes yang disyaki dijangkiti Covid-19 dan masih dalam siasatan, manakala 460 lagi pesakit disahkan positif, memerlukan alat bantuan pernafasan.

Terdahulu Dr Noor Hisham memaklumkan 19,057 kes baharu, termasuk2,269 individu bukan warganegara Malaysia dilaporkan di seluruh negara dalam tempoh itu.

“Daripada 19,057 kes harian yang dilaporkan pada hari ini, sebanyak 405 kes atau 2.1 peratus adalah daripada kategori 3, 4 dan 5. Manakala sebanyak 18,652 kes (97.9 peratus) lagi adalah terdiri daripada kategori 1 dan 2.

“Secara keseluruhan, 8,544 kes (44.8 peratus) daripada jumlah kes yang dilaporkan pada hari ini tiada sejarah vaksinasi, 4,393 kes (23.1 peratus) telah menerima sekurang-kurangnya satu dos vaksin atau telah menerima dua dos vaksin tetapi tidak melebihi 14 hari dari tarikh dos kedua, manakala 6,120 kes (32.1 peratus) mempunyai sejarah vaksinasi lengkap,” katanya.

Sementara itu, Dr Noor Hisham berkata, 16 lagi kluster baharu dikesan di seluruh negara membabitkan 12 jangkitan tempat kerja dengan 472 kes, komuniti (tiga kluster – 38 kes) dan satu kluster pendidikan yang membabitkan 59 kes.

Daripada jumlah kluster itu, Selangor dan Kelantan masing-masing merekodkan tiga kluster, masing-masing dua di Perak, Johor dan Terengganu, dan masing-masing satu di Negeri Sembilan, Kuala Lumpur, Pahang, dan Sabah.


PM nasihat belia lebih celik, cakna sistem demokrasi berparlimen

Perdana Menteri Datuk Seri Ismail Sabri Yaakob berharap belia lebih celik dan cakna tentang sistem demokrasi berparlimen serta peranan sebagai pengundi muda dengan pelaksanaan Undi18, seterusnya meningkatkan jati diri menjadi warganegara bertanggungjawab menjelang pilihan raya umum (PRU) akan datang.

Beliau berkata golongan belia memainkan peranan lebih besar dalam pembentukan negara bangsa terutamanya dalam memilih pemimpin negara selaras dengan pelaksanaan Pindaan Undang-undang Perlembagaan Persekutuan.

“Jumlah pengundi belia berusia antara 21 ke 40 tahun pada 2020 ialah 6.2 juta orang iaitu 40.8 peratus daripada keseluruhan 15.3 juta pengundi berdaftar,” katanya dalam perutusan sempena Hari Belia Negara 2022 bertemakan ‘Ini Masa Kita’ yang disiarkan televisyen tempatan hari ini.

“Pada 12 Mac 2022, negara mencipta sejarah baharu apabila golongan belia julung kalinya diberi hak dan mandat untuk mengundi pada Pilihan Raya Negeri Johor, yang mencatat peningkatan kira-kira 28 peratus pengundi dengan penambahan hampir 750,000 pengundi berusia 18 tahun ke atas daripada keseluruhan 2.6 juta pengundi berdaftar susulan pendaftaran automatik Undi18,” katanya.

Perdana Menteri berkata penglibatan anak muda yang dilihat semakin meningkat dalam arena politik negara merupakan petanda positif serta perlu dikembangkan lebih meluas.

Menurut Perdana Menteri pemimpin belia perlu mengambil tahu dan sedar penguatkuasaan pindaan Akta Pertubuhan Belia dan Pembangunan Belia 2007 (Akta 668) yang melibatkan penurunan had umur belia daripada 40 kepada 30 tahun.

Katanya pelaksanaan pindaan akta itu dapat meramaikan pemimpin belia berumur di bawah 30 tahun, seterusnya memberi ruang kepada golongan itu untuk mengasah bakat kepimpinan dan mencari pengalaman sebanyak mungkin menerusi ruang yang ditinggalkan.

Sementara itu Ismail Sabri berkata penglibatan dan sumbangan generasi muda sangat diperlukan dalam memperkukuhkan semangat Keluarga Malaysia, dan untuk itu kerajaan sentiasa mengiktiraf sumbangan, pencapaian, usaha, daya bangkit dan suara seluruh warga belia.

“Malah kerajaan juga sentiasa peka dan prihatin dengan isu yang melanda golongan belia khususnya dalam menurunkan kadar pengangguran. Berdasarkan dapatan Indeks Belia Malaysia tahun 2021 bagi Domain Ekonomi, skor bagi kebolehpekerjaan ialah 42.01,” katanya.

Perdana Menteri berkata terdapat lebih 20 inisiatif yang boleh dimanfaatkan oleh golongan belia secara langsung atau tidak langsung melalui Bajet 2022, antaranya penyediaan lebih peluang pekerjaan sejajar perkembangan sektor perniagaan sekali gus menempatkan ekonomi pada landasan pemulihan yang tepat.

Selain itu inisiatif JaminKerja Keluarga Malaysia dan Karnival Kerjaya JaminKerja Keluarga Malaysia yang dilancarkan pada 19 Feb bertujuan membantu memperkukuhkan ekonomi belia manakala komitmen JaminKerja menjamin 600,000 peluang pekerjaan dengan peruntukan bernilai RM4.8 bilion.

Menyedari cabaran yang bakal dihadapi pasca Covid-19 akan lebih hebat terutama dalam sektor ekonomi, Ismail Sabri berkata kerajaan menerusi Kementerian Belia dan Sukan sedang merangka Pelan Kebangsaan Pemerkasaan Ekonomi Belia untuk hala tuju strategik dalam meningkatkan kebolehpasaran dan tahap ekonomi belia.

Melalui Bajet 2022, beliau berkata kira-kira RM1.2 bilion turut diperuntukkan untuk pelbagai inisiatif bagi manfaat golongan belia termasuk Program ePemula kepada dua juta belia berumur 18 hingga 20 tahun atau pelajar sepenuh masa di peringkat diploma atau Sijil Kemahiran Malaysia 4 (SKM4) dan ke atas di institut pengajian tinggi awam dan swasta.

Kerajaan juga menawarkan inisiatif PerantiSiswa Keluarga Malaysia bagi membekalkan sebuah tablet kepada setiap pelajar B40 di institusi pengajian tinggi melibatkan kos RM450 juta bermula Jun ini.

“Saya percaya semua inisiatif yang disediakan ini berupaya membantu golongan belia yang terkesan akibat pendemik COVID-19 untuk meneruskan kelangsungan hidup,” katanya.

Mengenai tema sambutan Hari Belia Negara tahun ini, Perdana Menteri berkata ia mengingatkan rakyat betapa berharganya masa muda dan perlu dimanfaatkan dengan sebaik mungkin, dan inilah masanya juga belia tampil melalui pelbagai peluang disediakan selari dengan konsep ‘daripada belia untuk belia’. – Bernama


‘UMNO jangan jadi diktator’

UMNO diingatkan supaya tidak menjadi diktator dengan memetingkan diri dalam menetapkan pelbagai perkara, termasuk untuk membubarkan Parlimen bagi mengadakan Pilihan Raya Umum Ke-15.

Ahli Parlimen Lembah Pantai Fahmi Fadzil turut mengecam kenyataan Presiden UMNO Datuk Seri Ahmad Zahid Hamidi yang menyifatkan keputusan parti itu mendesak supaya Parlimen dibubarkan demi kepentingan rakyat.

Menurutnya desakan untuk membubarkan Parlimen itu adalah daripada Zahid sendiri demi kepentingannya

“Tidak, ini hanya kepentingan beliau seorang. Kalau benar, ada atau tidak sesiapa yang mahukan pilihan raya selain UMNO? Mereka sahaja asyik meratib seolah-olah ekonomi negara tidak menjadi masalah, ringgit jatuh tidak jadi masalah bahkan kadar pengangguran pun tiada masalah.

“Kalaupun ditakdirkan pilihan raya tahun ini, kami bersedia. Malam semalam pun kami lancarkan tabung untuk pilihan raya,” katanya menurut Utusan.

Mesyuarat Majlis Tertinggi UMNO kelmarin sepakat memutuskan pembubaran Parlimen hendaklah diadakan dalam masa terdekat bagi membolehkan PRU-15 diadakan pada tahun ini.

Sehubungan itu, Naib Presiden UMNO yang juga Perdana Menteri Datuk Seri Ismail Sabri Yaakob akan menghadap Yang di-Pertuan Agong untuk memohon pembubaran Parlimen dan menetapkan tarikh PRU-15.

Mengulas lanjut, Fahmi yang juga Pengarah Komunikasi Pakatan Harapan berkata negara hanya mempunyai tempoh masa tiga bulan sebelum melangkah ke tahun baharu 2023 dalam keadaan cuaca yang tidak menentu di seluruh negara.

“Takkanlah UMNO ini mahu menentukan segala perkara termasuk pembubaran Parlimen? UMNO ada berapa ahli Parlimen sahaja? Asyik meratib hari-hari nak bubar Parlimen ini pasal apa?

“Saya tidak faham mengapa UMNO tentukan (bubar Parlimen) dan bukannya BN yang mempunyai parti-parti komponen lain. Saya amat sedih disebabkan beberapa pemimpin UMNO yang langsung tidak berhati perut dan tidak memikirkan nasib rakyat.

“Secara mudahnya, UMNO tidak kisah pendapat pihak lain. Kalau tidak, kenyataan kelmarin bukan dari Setiausaha Agung UMNO, tetapi Setiausaha Agung BN. Mereka sangat mementingkan diri. Malulah sikit, jangan bersikap diktator,” katanya.

Semalam Ahli Parlimen Pasir Gudang Hassan Abdul Karim menggelar lima pemimpin tertinggi UMNO – ‘Top 5’ – sebagai oligarki kerana mendesak PRU-15 diadakan tahun ini.

Oligarki ialah sistem politik di mana sekumpulan kecil individu mempunyai kawalan ke atas sesebuah negara atau organisasi.

Hassan berkata UMNO mendesak PRU-15 sebelum mahkamah membuat keputusannya terhadap presiden parti itu Zahid menjelang Disember.

‘Top 5’ UMNO merujuk kepada Zahid, Timbalan Presiden Datuk Seri Mohamad Hasan dan tiga Naib Presiden – Datuk Seri Ismail Sabri Yaakob; Datuk Seri Mohamad Khaled Nordin; dan Datuk Seri Mahdzir Khalid.


Helikopter bawa staf KKM terhempas di Brinchang, 6 terselamat

Lima kakitangan Kementerian Kesihatan (KKM) dan seorang juruterbang disahkan ditemui dalam keadaan selamat selepas helikopter dinaiki mereka terhempas di Brinchang, Cameron Highlands, hari ini.

Perkara itu disahkan Ketua Polis Pahang, Datuk Seri Ramli Mohamed Yoosuf sebentar tadi.

“Kesemua mangsa helikopter terhempas di Brinchang dilaporkan selamat, dalam perjalanan dari Cameron Highlands ke Ipoh membawa (1) juruterbang, (1) doktor dan (4) pasukan perubatan,” katanya dipetik Bernama.

Sementara itu, Pihak Berkuasa Penerbangan Awam Malaysia (CAAM) dalam satu kenyataan hari ini mengesahkan telah menerima maklumat berhubung kemalangan udara itu.

“Kemalangan membabitkan sebuah helikopter jenis Airbus AS 355 F2 dengan nombor pendaftaran 9M-SSW berhampiran Tanah Rata, Cameron Highland, Pahang pada jam 1.03 petang, Rabu, 26 Oktober 2022.

“Helikopter berkenaan yang dikendalikan oleh Layang Layang Aerospace Sdn. Bhd. Berlepas dari Kampung Gawin ke Tanjung Rambutan, Perak pada jam 12.20 petang. Pesawat berkenaan membawa seorang juruterbang serta lima penumpang,” kata Ketua Pegawai Eksekutifnya, Datuk Kapten Chester Voo.

Katanya Pusat Kawalan Operasi Kecemasan (EOC) CAAM dan Pusat Koordinasi Menyelamat Aeronautial (ARCC) di Pusat Kawalan Trafik Udara Kuala Lumpur (KLATCC) di Sepang diaktifkan segera pada jam 1.11 petang.

“Unit mencari dan menyelamat pertama melalui jalan darat telah digerakkan ke lokasi kejadian 19 minit kemudian dan usaha mencari dan menyelamat masih dijalankan.

“Siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia mengikut Bahagian XXVI Peraturan-Peraturan Penerbangan Awam 2016,” katanya.


PM Thai haram tentera guna ganja rekreasi

Perdana Menteri Thailand Prayut Chan-o-cha melarang anggota tentera negara itu daripada menggunakan ganja dan seruan sama juga telah dibuat supaya dadah itu diharamkan di Parlimen.

Timbalan jurucakap Kementerian Pertahanan Kol Jittanat Punnothok berkata Jeneral Prayut, yang juga menteri pertahanan, telah memberitahu ketiga-tiga cabang angkatan tentera supaya mematuhi arahan ini.

Keputusan itu juga terpakai kepada polis dan Jabatan Perhubungan Awam kerajaan dalam usaha untuk meningkatkan kesedaran dalam kalangan orang awam tentang risiko yang terlibat dalam penanaman dan penggunaan ganja.

Menurut laporan Bangkok Post, Kol Jittanat berkata perdana menteri menguatkuasakan larangan ketat terhadap penggunaan ganja rekreasi dalam kalangan anggota tentera dan memberi amaran kepada mereka untuk tidak mempromosikan penggunaan sedemikian di media sosial.

“Semua organisasi di bawah Kementerian Pertahanan mesti mematuhi peraturan Kementerian Kesihatan Awam mengenai penggunaan ganja. Mereka dibenarkan mengambil ganja untuk tujuan perubatan tetapi bukan untuk kegunaan rekreasi,” kata Kol Jittanat.

Sementara itu, Parti Demokrat meminta Speaker Parlimen Chuan Leekpai untuk menjadikan Parlimen sebagai zon bebas ganja kerana penggunaannya boleh menyebabkan keletihan dan masalah kesihatan lain.

Ahli Parlimen Parti Demokrat Pisit Leeahtam berkata walaupun ganja dikeluarkan daripada senarai narkotik Kategori 5, Parlimen harus menjadi zon bebas ganja, sama seperti Universiti Mahidol dan semua sekolah yang beroperasi di bawah Pentadbiran Metropolitan Bangkok (BMA).

Ahli Parlimen Parti Bhumjaithai Supachai Jaisamut, presiden jawatankuasa rang undang-undang ganja dan rami, berkata terdapat keperluan untuk menggariskan butiran lanjut mengenai rang undang-undang itu seperti had bilangan tumbuhan yang dibenarkan untuk ditanam.

Persatuan Perubatan Penerbangan Thailand (AMAT) dan Institut Perubatan Penerbangan Tentera Udara juga mengeluarkan kenyataan pada Sabtu, mewajibkan semua juruterbang dan kakitangan yang bekerja dalam industri penerbangan untuk mengelak daripada menggunakan ganja kerana ia boleh menghalang prestasi juruterbang.

Sementara itu dalam perkembangan lain, Kedutaan Thailand di Jepun memberi amaran kepada rakyat Thailand supaya tidak memasuki Jepun dengan membawa ganja atau produk berkaitan.

“Kedutaan Thai di Tokyo ingin memberi amaran kepada rakyat Thailand supaya tidak membawa masuk ganja, rami atau produk yang mengandungi tumbuhan itu ke Jepun.

“Mereka yang melanggar peraturan boleh menghadapi hukuman di bawah undang-undang Jepun,” katanya dalam mesej yang disiarkan di halaman Facebooknya.


Tak kan nak biar pencarum KWSP mati dulu? Hamzah bidas Rafizi

Ketua Pembangkang, Datuk Seri Hamzah Zainudin membidas Menteri Ekonomi, Rafizi Ramli yang mengatakan sekiranya pencarum meninggal dunia, maka caruman Kumpulan Wang Simpanan Pekerja (KWSP) akan pergi kepada waris.

Menyifatkan kenyataan itu tidak sepatutnya dibuat, beliau yang juga Ahli Parlimen Perikatan Nasional (PN) Larut berkata PN akan tetap memperjuangkan tuntutan pencarum yang mahukan KWSP bersasar dibenarkan.

Beliau berkata salah satu alasan kerajaan Pakatan Harapan-Barisan Nasional (PH-BN) tidak membenarkan pengeluaran bersasar ialah caruman akan pergi kepada waris jika pencarum meninggal dunia.

“Ada Menteri kata, kalau pencarum mati esok simpanan dan caruman dalam KWSP akan pergi kepada waris sebagai salah satu alasan kerajaan pimpinan PMX tidak membenarkan pengeluaran KWSP bersasar.

“Betullah… tapi YB Menteri takkan kita nak biarkan rakyat yang susah dan terhimpit untuk hidup itu mati dulu, sedangkan pengeluaran bersasar KWSP itu amat-amat membantu mereka,” katanya dalam kenyataan semalam (4 April 2023).

Hamzah yang juga Setiausaha Agung PN berkata gabungan telah membuktikan solidariti bersama pencarum KWSP di Dewan Rakyat dengan bertindak keluar setelah usul tergempar berkaitan pengeluaran bersasar ditolak.

“Semalam kami dah buktikan solidariti Perikatan Nasional bersama pencarum KWSP, kami dengar denyut nadi mereka, kami dengar suara hati mereka dan kami perjuangkan tuntutan mereka,” katanya.

Kelmarin, Rafizi yang juga Timbalan Presiden PKR ketika menyokong kerajaan tidak membenarkan pengeluaran KWSP bersasar antara lain berkata:

“Sekiranya pencarum mati sekalipun, simpanan dalam KWSP akan dapat kepada waris.”


Peguam Najib jalani kuarantin kendiri, perbicaraan 1MDB ditangguh

Mahkamah Tinggi Kuala Lumpur menangguhkan kes perbicaraan membabitkan dana 1Malaysia Development Berhad (1MDB) yang dihadapi Datuk Seri Najib Razak selepas peguamnya perlu menjalani kuarantin kendiri.

Perbicaraan itu ditangguhkan selepas mahkamah dimaklumkan peguamnya Tan Sri Muhammad Shafee Abdullah menjadi kontak rapat pesakit Covid-19 baru-baru ini.

Peguam Rahmat Hazlan, yang turut mewakili bekas perdana menteri itu, memaklumkan bahawa perbicaraan di hadapan Hakim Collin Lawrence Sequerah ditangguh sehingga 17 Ogos depan.

“Betul, Tan Sri (Shafee) sedang kuarantin kendiri kerana beliau ada kontak rapat dengan pesakit COVID-19,” katanya lapor Bernama.

Timbalan Pendakwa Raya Ahmad Akram Gharib, ketika dihubungi, turut mengesahkan penangguhan perbicaraan itu.

Kes itu ditetapkan untuk sambung bicara sejak 29 Jun lepas namun telah ditangguhkan. Kali terakhir perbicaraan kes 1MDB didengar ialah pada 27 Mei.

Seorang lagi peguam Najib, Wan Aizuddin Wan Mohammed dijangka meneruskan pemeriksaan balas terhadap saksi pendakwaan ke-10 iaitu Mohd Hazem Abdul Rahman, 49, yang merupakan bekas Ketua Pegawai Eksekutif 1MDB, apabila perbicaraan bersambung.

Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah sama.


Bajet: Bantuan tunai BKM tak atasi perangkap kemiskinan, kata NGO

Pertubuhan bukan kerajaan (NGO) yang membantu komuniti miskin menyifatkan bantuan tunai langsung dalam Bajet 2023 akan menolong golongan itu buat sementara waktu sahaja, tanpa mempunyai rancangan terperinci bagi membantu mereka mengatasi perangkap kemiskinan.

Pengasan Bersama Yayasan Chow Kit, Datuk Dr Hartini Zainuddin berkata dana seperti RM2,500 di bawah skim Bantuan Keluarga Malaysia (BKM) untuk keluarga yang mempunyai lima atau lebih anak, adalah lebih baik dibelanjakan untuk program seperti bengkel bagi membantu komuniti ini menyimpan dan berbelanja dengan bijak.

“Bayaran sekali sahaja adalah satu bantuan… subsidi memang hebat. Tetapi bagaimana kita hendak menghentikan mereka yang memerlukan subsidi dalam jangka masa panjang?

“Dan apa yang berlaku selepas wang itu habis? Adakah program lain akan memulakan peralihan? Saya harap ia lebih jelas,” katanya menurut laporan MalayMail hari ini ketika mengulas pembentangan Bajet 2023 di Parlimen semalam.

Semalam, kerajaan Perdana Menteri Datuk Seri Ismail Sabri Yaakob menawarkan bayaran sekali gus (one-off) BKM kepada isi rumah berpendapatan RM2,500 ke bawah sebanyak RM2,500, hanya sekiranya mereka mempunyai lima anak atau lebih.

Manakala, bagi keluarga yang mempunyai empat anak atau kurang pula, mereka akan menerima antara RM1,000 hingga RM2,000.

Bagaimanapun, Hartini memuji kerajaan kerana memperuntukkan pembiayaan untuk kesihatan mental bagi wanita dan masyarakat kurang bernasib baik.

Beliau merujuk kepada RM34 juta yang dianggarkan untuk penubuhan Pusat Kecemerlangan Kebangsaan untuk Kesihatan Mental, dan RM8 juta lagi pembiayaan kepada Pusat Sokongan Sosial Sehenti.

Namun, Hartini mempersoalkan bagaimana keberkesanan langkah yang diumumkan akan dipantau, yang juga merupakan perkara yang dikemukakan oleh Sumitra Visvanathan, Pengarah Eksekutif Pertubuhan Bantuan Wanita.

“Ia masih harus dilihat bagaimana pengajaran yang diperoleh daripada peruntukan belanjawan sebelum ini telah memaklumkan bajet ini,” kata Sumitra.

“Banyak peruntukan yang diumumkan tahun lepas tidak mendapat pemantauan dan penilaian yang mencukupi, termasuk peruntukan D11 dan peruntukan tahun lepas ke arah memperkenalkan produk tempoh kepada 130,000 belia B40 untuk mengurangkan kemiskinan tempoh,” tambahnya.

D11 merujuk kepada bahagian siasatan seksual, wanita dan kanak-kanak Polis Diraja Malaysia, yang diberi RM13 juta dalam Bajet 2022.

Menurut Adrian Pereira, pengasas kumpulan hak pekerja yang dipanggil Inisiatif Utara-Selatan, Malaysia masih menghadapi krisis buruh yang cuba dibetulkan oleh kerajaan dengan membawa masuk pekerja asing, yang menurutnya menghapuskan insentif untuk menawarkan pekerjaan bagi komuniti B40 tempatan.

“Pemberian wang tunai, dengan inflasi, akan habis dengan sangat pantas. Satu-satunya perkara yang benar-benar boleh membantu mengekalkan adalah pekerjaan yang layak dengan gaji yang lebih baik, standard kerja dan perlindungan sosial,” katanya.

Pereira juga berkata bahawa ramai pekerja yang dibantu oleh organisasinya dibayar kurang daripada gaji minimum RM1,500 walaupun layak menerimanya di bawah skim yang bermula pada Mei untuk syarikat yang mempunyai lima atau lebih pekerja.

Syarikat yang mempunyai kurang daripada lima pekerja dibenarkan menangguhkan kepada 1 Januari 2023.

“Kita tidak tahu sama ada kerajaan telah meningkatkan pemeriksa buruh untuk memastikan terdapat pematuhan. Kita benar-benar memerlukan pembaharuan struktur,” katanya.


Polis semak semula kes ‘Datuk Addy Kana’

Polis akan menyemak semula kes Zaidi Kanapiah atau ‘Datuk Addy Kana’ dan dua anggota polis yang dibebaskan serta-merta daripada tahanan Akta Pencegahan Jenayah 1959 (POCA), kata Ketua Polis Negara, Tan Sri Abdul Hamid Bador.

Katanya, perkara itu akan diuruskan oleh Timbalan Ketua Polis Negara, Datuk Seri Acryl Sani Abdullah Sani yang akan berbincang dengan pegawai bagi melihat kelemahan kes berkenaan.

“Ia “bagimengelak daripada berulang kembali dan saya tidak mahu PDRM dilihat seolah-olah bersikap semberono menggunakan peruntukan undang-undang mengenakan POCA ikut sesuka hati tanpa kualiti yang mungkin menyebabkan seseorang itu teraniaya,” katanya di Bukit Aman, hari ini.

Semalam, Mahkamah Persekutuan yang dipengerusikan Ketua Hakim Negara Tun Tengku Maimun Tuan Mat memerintahkan ketiga-tiga lelaki itu dibebaskan selepas membenarkan rayuan mereka terhadap permohonan writ habeas corpus supaya dibebaskan dengan serta-merta.

Abdul Hamid berkata, siasatan kes membabitkan sindiket judi dalam talian memang rumit dan pihak polis juga perlu mengambil kenyataan daripada pelbagai pihak untuk dinilai.

“Sekiranya cukup bukti, kami akan terus bawa ke mahkamah untuk pendakwaan dan PDRM tidak akan ambil pendekatan dengan sengaja untuk buat kerja secara cincai (sambil lewa) dan ia (kes Addy Kana) akan dikaji kembali,” katanya.


Tiada guna berjuang dalam parti dipimpin orang tidak bertanggungjawab, kata Qobin

Rentetan keputusan UMNO malam tadi yang memecat dan menggantung keahlian beberapa pemimpin, Exco Pemuda UMNO dan Ketua Pemuda UMNO Bahagian Lembah Pantai, Datuk Muhamad Muqharabbin Mokhtarrudin bertindak melepaskan jawatannya berkuat kuasa serta-merta.

Menurutnya, tiada gunanya lagi untuk terus berada dalam parti yang dipimpin oleh barisan kepimpinan tidak bertanggungjawab.

“UMNO kini sudah mati dengan demokrasi dan kepimpinan MKT (Majlis Kerja Tertinggi) kini adalah para pemimpin yang paling penakut dalam sejarah UMNO. Saya akan serahkan surat rasmi peletakan jawatan dalam minggu ini.

“Tiada guna orang muda seperti saya dan lain-lain berjuang untuk perjuangan nenek moyang bangsa agama kami tetapi dipimpin oleh mereka yang tidak bertanggungjawab,” katanya dalam satu kenyataan.

Meskipun melepaskan jawatannya, beliau berkata akan tetap bersahabat dan menjaga ukhuwah dengan pemuda-pemuda UMNO lain yang kekal dalam parti tersebut.

Malam tadi, UMNO mengumumkan pemecatan Khairy Jamaluddin dan Tan Sri Nor Omar serta  puluhan ahli lain juga menggantung keahlian selama enam tahun terhadap empat pimpinan termasuk Datuk Seri Hishamuddin Hussien.


Kumulatif kes baharu Covid-19 di Malaysia bakal lepasi 800,000 esok

Kes baharu positif Covid-19 di seluruh negara dalam tempoh 24 jam sehingga 12 tengah hari tadi merekodkan peningkatan tinggi dengan Selangor sahaja mencatatkan 3,260 kes, dan Kuala Lumpur (1,550 kes).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 7,654 kes baharu dilaporkan di seluruh negara, menjadikan jumlah kumulatif kepada 792,693 kes.

Berdasarkan kepada data dikeluarkan KKM hari ini serta trend penularan Covid-19, jumlah kumulatif kes di seluruh negara sejak virus itu dikesan di Malaysia bakal mencecah lebih 800,000 esok.

Sepuluh daripada 16 negeri dan Wilayah Persekutuan turut mencatat kenaikan kes jangkitan baharu dalam tempoh 24 jam.

Semalam negara merekodkan 6,387 kes baharu dengan Selangor, Kuala Lumpur dan Putrajaya menjadi negeri dan wilayah di Lembah Klang yang menjadi penyumbang terbesar keseluruhan kes.

Semalam, Selangor merekodkan 2,610 kes, Kuala Lumpur 819 kes, sementara Putrajaya sebanyak 25.

Data 5 Julai 2021


22 varian berbahaya dikesan dalam tempoh lapan hari

Kementerian Kesihatan Malaysia (KKM) mengesan 22 kes varian yang membimbangkan atau Variant of Concern (VOC) yang mudah merebak menerusi survelan genomik pada 11 hingga 19 Jun 2021.

Ketua Pengarah Kesihatan Tan Sri Dr Noor Hisham Abdullah berkata 14 daripadanya adalah varian Beta (B.1.351), dan lapan lagi adalah varian Delta (B.1.617.2).

Semua kes berkenaan dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), katanya.

“Sebanyak 14 kes baharu varian Beta yang telah dilaporkan adalah masing-masing tiga kes di Selangor, Sabah, dan Terengganu, dua kes di Kedah, dan masing-masing satu kes di Perak, Johor, dan Kelantan.

“Manakala lapan kes baharu bagi varian Delta adalah masing-masing dua kes di Johor, Wilayah Persekutuan Labuan, dan Negeri Sembilan, serta masing-masing satu kes di Perlis dan Pulau Pinang,” katanya dalam kenyataan hari ini.

Dr Noor Hisham berkata sehingga semalam jumlah kumulatif kes yang dijangkiti virus Covid-19 yang dikategorikan sebagai VOC dan Variant of Interest (VOI) adalah sebanyak 183 kes.

“Daripada jumlah yang dikesan tersebut, 167 kes adalah VOC dan 16 kes adalah VOI,” katanya.

Beliau berkata, 137 kes membabitkan varian Beta dengan kesemuanya adalah jangkitan tempatan, 21 varian Delta (12 kes jangkitan tempatan dan sembilan import), dan sembilan kes varian Alpha (empat jangkitan tempatan dan lima import).

VOI yang dilaporkan pula membabitkan 12 kes varian Theta dengan semuanya jangkitan tempatan, tiga kes varian Eta (import) dan satu kes varian Kappa (import).

VOC membabitkan varian Alpha, Beta, Gamma dan Delta yang bermutasi daripada virus awal Covid-19, dan dianggap paling berbahaya setakat ini kerana boleh menular dengan cepat.

Varian Alpha mula dikesan di United Kingdom (UK), Beta (Afrika Selatan), Gamma (Brazil), dan Delta (India).

Sementara VOI pula adalah varian yang banyak tersebar di kalangan komuniti dan dikesan di beberapa negara.

Ia membabitkan varian Epsilon mula-mula dikesan di Amerika Syarikat (AS), Zeta (Brazil), Eta (beberapa negara), Theta (Filipina), Iota (AS), Kappa (India), dan Lambda (peru).


PRN: Tiada logo DAP, UMNO atas kertas undi kata Mat Maslan

Ahli Majlis Tertinggi UMNO, Datuk Seri Ahmad Maslan menegaskan parti komponen dalam Pakatan Harapan (PH) – Barisan Nasional (BN) perlu saling membantu dalam pilihan raya negeri (PRN) akan datang.

Beliau menyeru agar semua pihak menghentikan polemik susulan kenyataannya sebelum ini yang menggesa ahli UMNO menyokong calon DAP pada PRN nanti.

“Bila berada dalam satu pasukan, kita perlu saling bantu-membantu. Tiada logo DAP mahupun UMNO di atas kertas undi.

“Hanya logo gabungan, iaitu BN atau PH dan lawan kita adalah Perikatan Nasional (PN). Itu jelas. Apa nak dirisaukan? Tak perlu polemikkan kenyataan saya begitu hebat,” katanya.

Baru-baru ini, Ahmad dilaporkan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menurutnya, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

Kenyataan itu menerima respons negatif di media sosial malah Ahmad juga dikritik atas ‘keberaniannya’ membuat seruan itu ke atas parti bekas musuh UMNO itu.

Dalam pada itu, beberapa pemimpin UMNO menyifatkan seruan itu tidak salah kerana kini mereka bersama DAP dalam kerajaan campuran.


Awal minta siasat Azam Baki, lepas SC siasat tak terima pula, bidas PM

Datuk Seri Ismail Sabri Yaakob membidas sikap sesetengah pihak yang pada awalnya mendesak siasatan dijalankan terhadap Tan Sri Azam Baki, tetapi kemudian menolak pula keputusan yang diumumkan Suruhanjaya Sekuriti (SC).

Perdana Menteri berkata siasatan dan keputusan daripada badan profesional terhadap Ketua Pesuruhjaya Suruhanjaya Pencegahan Rasuah Malaysia (SPRM) itu perlu diterima semua pihak dengan hati terbuka.

“Jangan kita minta supaya dia (Azam) disiasat dan apabila sudah disiasat, keputusan telah dibuat tapi kita masih tak puas hati.

“Jangan fikir ikut kehendak kita sahaja. Kalau pembangkang rasa mesti ikut kehendak pembangkang, tidak boleh… dia kena terimalah keputusan daripada badan profesional seperti SC.

“Jadi kalau ada apa-apa nak tanya mengenai keputusan SC, pergi tanya SC,” katanya seperti dilapor Bernama ketika diminta mengulas tindakan beberapa pihak, termasuk pembangkang yang enggan menerima hasil keputusan SC yang menyiasat akaun dagangan Azam.

Semalam, SC sekali lagu mengulangi keputusan bahawa tiada pelanggaran mengikut Seksyen 25(4) Akta Perindustrian Sekuriti (Depositori Pusat) 1991 (SICDA) berhubung akaun dagangan Ketua Pesuruhjaya SPRM itu.

SC menjelaskan bahawa bukti bebas yang dikumpulkan pada siasatan akaun dagangan Azam menunjukkan bahawa Azam ialah pemegang akaun dan mempunyai kawalan ke atas akaun dagangan berkenaan.

“Sehubungan dengan ini, siasatan tersebut adalah berkaitan dengan isu sama ada telah berlaku pelanggaran di bawah seksyen 25(4) SICDA.

Seksyen 25(4) menyatakan bahawa suatu akaun dagangan mesti dibuka di atas nama pemilik benefisial atau penama yang diberi kuasa,” kata SC dalam satu kenyataan hari ini.

Mengulas lanjut, Perdana Menteri berkata siasatan itu diserahkan kepada SC kerana ia melibatkan pembelian saham dan semua pihak harus menerima keputusan siasatan yang telah dibuat.

“SC sudah buat keputusan… (perkara ini) serah pada SC kerana ia melibatkan pembelian syer. Jadi SC dah buat keputusan dan kenyataan menyatakan tidak ada kes terhadap dia (Azam), jadi kita terima keputusan SC,” katanya.


Thailand catat kenaikan kes empat hari berturut-turut

Thailand hari ini merekodkan 11,784 kes baharu Covid-19 – kenaikan empat hari berturut-turut melebihi angka 10,000 – ketika negara itu sedang berusaha mengatasi wabak terburuk dengan melaksanakan perintah berkurung dan cuba mengharamkan eksport vaksin AstraZeneca yang dikilangkan di negara itu.

Pasukan Petugas Covid-19 Thailand juga telah mengumumkan 81 kes kematian baharu, menjadikan jumlah kematian di negara itu sebanyak 3,422 kes dan keseluruhan kes jangkitan yang didaftarkan adalah sebanyak 415,170 kes.

Pengarah Jabatan Kawalan Penyakit, Opas Karnkawinpong berkata, pihak berkuasa kesihatan Thailand akan meningkatkan lagi usaha untuk memberikan lebih banyak vaksin kepada rakyatnya bagi memerangi varian Delta Covid-19.

Perjanjian untuk menyediakan 20 juta dos vaksin Pfizer akan diselesaikan pada hari ini dan tempahan untuk lebih 50 juta dos lagi akan dipertimbangkan.

Menteri Kesihatan, Anutin Charnvirakul juga telah meminta persetujuan Pasukan Petugas Covid-19 untuk menghentikan seketika eksport vaksin AstraZeneca buatan tempatan sebagai cara untuk menampung bekalan vaksin Covid-19 negara itu.

Thailand telah menghasilkan vaksin AstraZeneca buatan tempatan sejak bulan lalu dan dijadualkan untuk mengeksportnya ke beberapa negara lain di Asia Tenggara, termasuk Malaysia, dan juga Taiwan.

Pihak AstraZeneca mengatakan bahawa kemudahan pengeluaran vaksin buat Thailand sangat penting untuk rantau ini dan syarikat itu bekerjasama dengan Kerajaan Thailand dan lain-lain negara untuk terus membekalkan akses vaksin yang mencukupi.

Bagaimanapun kelmarin, sebuah agensi berita Thailand mendedahkan dokumen antara kerajaan Thailand dan pengeluar vaksin Covid-19 AstraZeneca yang menimbulkan persoalan besar mengenai komitmen membekalkan 100 juta dos sehingga akhir tahun ini.

Agensi berita Isra mendedahkan surat dihantar Naib Presiden Hal Ehwal Korporat AstraZeneca Inc, Sjoerd Hubben kepada Menteri Kesihatan Awam Thailand, Anutin Charnvirakul, 22 hari lalu.

Surat itu menjelaskan kepada kementerian bahawa paling banyak Thailand boleh mendapat vaksin itu daripada pengeluar tempatan yang memperoleh kontrak dari pengeluar ubat berpangkalan di Eropah itu, adalah lima hingga enam juta dos sebulan, selaras dengan perbincangan awal kedua-dua pihak sebelum ini.

Sehingga Jun lalu lebih lima peratus daripada 66 juta penduduk Thailand telah menerima dua dos vaksin jenis Sinovac dan AstraZeneca. – Agensi